title: Nuorturkkilaiset

text: Kolme nuorturkkilaista paššaa hallitsi osmanien valtakuntaa vuoden 1913 vallankumouksesta ensimmäisen maailmansodan päättymiseen. Nuorturkkilaiset olivat vastuussa Armenian kansanmurhasta, assyrialaisten kansanmurhasta sekä kreikkalaisten kansanmurhasta.


title: Choci

text: Choci (oik. Mark Mackenzie) on brittiläinen DJ ja elektronisen musiikin tuottaja.


title: Choci

text: Chocin tuotanto keskittyy acid tranceen ja acid houseen, ja hän on tehnyt yhteistyötä useiden eri tuottajien kanssa, joista moni on levyttänyt hänen perustamallaan levymerkillä. Choci on myös ollut mukana useissa eri kokoonpanoissa ja projekteissa, kuten St. Anne's Passion, Freedom of Sound ja Mark One.


title: Choci

text: Oman levy-yhtiönsä lisäksi Choci on levyttänyt muun muassa levymerkeille Voltage Controlled, Cannon Records ja Public House.


title: Choci

text: Choci's Chewns on Chocin vuonna 1992 perustama levymerkki. Se piti tukikohtaansa Lontoossa sijaitsevassa Choci's Choons -levykaupassa, joka lopetti toimintansa vuonna 2003.


title: Frederick Sanger

text: Frederick Sanger (13. elokuuta 1918 Gloucestershire – 19. marraskuuta 2013) oli englantilainen biokemisti.


title: Frederick Sanger

text: Frederick Sanger suoritti alemman korkeakoulututkinnon (BA) luonnontieteessä St John’s Collegessa Cambridgessa 1939. Väiteltyään tohtoriksi (PhD) vuonna 1943 hän keskittyi proteiinien rakenteiden tutkimiseen. Hän määritti muun muassa insuliinin rakenteen ja sai työstään Nobelin kemianpalkinnon 1958.


title: Frederick Sanger

text: Vuonna 1975 Frederick Sanger kehitti menetelmän DNA:n emäsjärjestyksen määrittämiseksi eli sekvensoimiseksi. Menetelmästään ja sitä hyödyntäneistä tutkimuksistaan Frederick Sanger sai vuonna 1980 Nobelin kemianpalkinnon yhdessä Walter Gilbertin ja Paul Bergin kanssa. Sangerin menetelmä on 2000-luvullakin yleisin DNA:n sekvensointimenetelmä.


title: Frederick Sanger

text: Frederick Sanger jäi eläkkeelle 1983. Hän on John Bardeenin lisäksi ainoa henkilö, joka on saanut kaksi Nobelia samasta kategoriasta.


title: Jekaterina Karsten

text: Jekaterina Karsten (omaa sukua Hodotovitš, s. 2. kesäkuuta 1972) on valkovenäläinen kilpasoutaja ja olympiavoittaja.


title: Jekaterina Karsten

text: Karsten on kaikkien aikojen menestyksekkäin naispuolinen yksikkösoutaja. Hän on voittanut kaksi olympiakultaa ja kuusi maailmanmestaruutta.


title: Siegfried Stohr

text: Siegfried Stohr (s. 10. lokakuuta 1952 Rimini) on entinen italialainen Formula 1 -kuljettaja. Hän osallistui urallaan 13 osakilpailuun, muttei saavuttanut niistä yhtään MM-pistettä.


title: Siegfried Stohr

text: Stohr ajoi kilpakuljettajana Arrows-tallissa Riccardo Patresen tallikaverina kaudella . Stohrin uran parhaaksi sijoitukseksi jäi Hollannin GP:sta ajettu seitsemäs sija. Hänen uransa viimeiseksi kilpailuksi jäi Italian Grand Prix 1981.


title: Samettinärhi

text: Samettinärhi ("Cyanocitta stelleri") on pohjoisamerikkalainen varislintu. Sen nimesi Johann Friedrich Gmelin vuonna 1788 Georg Wilhelm Stellerin kunniaksi.


title: Samettinärhi

text: Linnun pituus on 30–34 cm, siipien kärkiväli 45–48 cm ja paino 100–140 g. Täysikasvuinen yksilö on närhen kokoinen. Höyhenpuku on kaksivärinen; pää, rinta ja selkä ovat mustat tai tummanharmaat, ja vatsapuoli sekä siivet ja pyrstö ovat kirkkaansiniset. Päälaella on kolmiomainen töyhtö. Samettinärhi muistuttaa suuresti sinitöyhtönärheä, jonka kanssa sen on todettu risteytyneen Coloradossa. Samettinärhi on hyvin sosiaalinen ja liikkuu lisääntymisajan ulkopuolella meluisissa parvissa.


title: Samettinärhi

text: Samettinärheä tavataan Pohjois-Amerikan länsirannikolla Alaskasta Keski-Amerikkaan. Esiintymisen itärajana ovat Kalliovuoret. Koko maailman populaation koko on noin 4,4 miljoonaa yksilöä ja lajin kanta on elinvoimainen. Se on paikkalintu, joka kuitenkin voi muuttaa syksyllä vuorilta alas laaksoihin.


title: Samettinärhi

text: Georg Wilhelm Steller oli ensimmäinen eurooppalainen luonnontieteilijä, joka teki havaintoja tästä lajista matkallaan Alaskassa 1741.


title: Samettinärhi

text: Samettinärhi elää valoisissa ja aukkoisissa metsissä. Se välttää tiheitä, sulkeutuneita metsiä.


title: Samettinärhi

text: Samettinärhi on yksiavioinen. Molemmat puolisot rakentavat pesää, joka muodostuu risuista ja korsista ja on vuorattu savella. Pesä sijaitsee puussa vaihtelevalla korkeudella, tavallisesti 3–12 metrissä. Munia on kahdesta kuuteen ja haudonta-aika on noin 16 päivää. Vain naaras hautoo, joskin koiraan on joskus myös havaittu hautovan. Poikaset lentävät kolmen viikon ikäisinä. Laji munii usein toisen pesyeen.


title: Samettinärhi

text: Lintu on kaikkiruokainen. Tyypillisintä ruokaa ovat pähkinät, männynsiemenet ja tammenterhot. Närhen tavoin se ryöstää ravinnokseen muiden lintujen pesistä munia ja poikasia.


title: Pierre Séguier

text: Pierre Séguier (28. toukokuuta 1588 Pariisi – 26. tammikuuta 1672) oli ensimmäinen Ranskan kuninkaan kansleri, Villemorin herttua, poliitikko ja tuomari.


title: Pierre Séguier

text: Pierre Séguier syntyi tunnettuun juristiperheeseen, joka oli alkujaan Quercystä. Hänen isoisänsä Pierre Séguier (1504–1580) oli ollut Pariisin parlamentin Suuren salin eli keskeisimmän ja tärkeimmän istuntohuoneen presidentti vuosina 1554–1576, ja hänen isänsä Jean Séguier, Autryn herra, oli Pariisin siviilihallinnon luutnantti varhaisen kuolemansa (1596) hetkellä.


title: Pierre Séguier

text: Aluksi Pierre Séguier kävi jesuiittakoulua La Flèchessä, ja sieltä hän siirtyi setänsä Antoine Séguiren kasvatukseen ja koulutukseen. Tämä setä oli puolestaan perinyt isoisän tehtävät Pariisin parlamentissa ja siirtyi myöhemmin eli 1620 hovin oikeudelliseksi avustajaksi, maître des requêtes -virkaan, joka oli hovin arvokkain tehtävä.


title: Pierre Séguier

text: Pierre Séguier avioitui Madelaine Fabryn kanssa ja heille syntyi kaksi lasta:


title: Pierre Séguier

text: Vuosina1621–1624 Séguier toimi Guyennen herttuakunnan intendenttinä eli talousministerinä, ja tässä tehtävässä hän solmi läheiset ystävyyssuhteet Épemon herttuan kanssa. Hän kuitenkin aloitti juristin uransa Ludvig XIII:n aikana esittelijänä Pariisin parlamentissa, ja myöhemmin hän peri setänsä Antoinen viran istuntosalin presidenttinä vuonna 1624.


title: Pierre Séguier

text: Vuonna 1633 hänestä tuli kardinaali Richelieun oikeusministeri eli sinetinvartija, ja sen jälkeen 11. joulukuuta 1635 Ranskan kansleri eli lähinnä pääministeri. Hän johti sellaisia tunnettuja oikeudenkäyntejä kuin markiisi Cinq-Marsin tapaus vuonna 1642 ja Nicolas Fouquet’n oikeudenkäynti vuonna 1661.


title: Pierre Séguier

text: Vuonna 1639 hän sai vastuulleen Normandiassa syntyneen talonpoikaiskapinan, jonka syynä oli suolaveron ("gabelle") korotus. Hän toimi erityisen ankarasti ja julmasti ja surmautti useita kumouksellisia.


title: Pierre Séguier

text: Kardinaali Richelieun kuoltua vuonna 1643 Ségulierista tuli Ranskan akatemian suojelija, ja hänethän oli valittu akatemian jäseneksi jo aiemmin eli vuonna 1635. Hän liittoutui kardinaali Mazarinin kanssa. Hän oli keskeinen vaikuttaja kuningatar Anna Itävaltalaisen nousussa sijaishallitsijaksi vuonna 1643, koska hän vaikutti voimakkaasti Pariisin parlamenttiin, joka rikkoi Ludvig XIII:n testamentin. Näin Mazarinista tuli pääministeri ja Ségulieristä valtioministeri.


title: Pierre Séguier

text: Vuonna 1652 Fronden kapinan aikana Séguier liittoutui aluksi kuningas Ludvig XIII veljen Gaston Orléansin ja Louis II Condén kanssa kapinallisten puolelle, kunnes hän kohtasi kuninkaan Pontoisessa elokuussa 1652. Hän kuitenkin menetti oikeusministerin virkansa, ja sai sen takaisin vasta vuonna 1656.


title: Pierre Séguier

text: Séguier kuoli 28. tammikuuta 1672, ja hänen haudattiin juhlallisin menoin 18. huhtikuuta 1672 Pontoisen karmeliittaluostariin.


title: Pierre Séguier

text: Henri-Charles de Coislin luovutti Saint-Germainin apottiluostarille Séguierin rikkaan ja monipuolisen kirjaston, jonka hän oli testamentilla tältä saanut. Tämän kirjaston teokset kerättiin vuoden 1793 jälkeen Ranskan kansalliskirjaston kokoelmiin. Toinen osa Séguierin asiakirjoista on tallennettu Eremitaašin museoon Pietariin.


title: Shipping

text: Shipping tarkoittaa yleisimmin fanien tunteellista tai älyllistä kiinnostusta fiktiollisen tarinan hahmojen romanttiseen kehitykseen. "Shipping" tulee englanninkielen sanasta relationship (suom. ihmissuhde/parisuhde, riippuen asiayhteydestä), ja sen taivuttamisesta, ”Relationshipping”. Shippausta tapahtuu melkein yksinomaan internetissä sen miljoonilla keskustelupalstoilla, joskin ennen internetin keksimistä sitä oli mahdollisesti erilaisten fanilehtien sivuilla.


title: Shipping

text: Shippaukseen voi liittyä melkein mikä tahansa ihmissuhde; todistetusti olemassa oleva, kehittymiseltään käynnissä oleva tai erittäin epätodennäköinenkin, ellei mahdoton. ”Shipperi” onkin usein joko varma, että suhde on olemassa tai tulee olemaan olemassa; tai vain toivoo sen olevan olemassa.


title: Shipping

text: Fanien luomat paritukset muutamista tai useista hahmoista on harrastuksena paljon vanhempi kuin itse termi, vaikka onkin vaikea todistaa milloin termiä ensimmäisen kerran käytettiin hahmojen paritusta tarkoittavana terminä. Englantia äidinkielekseen puhuvien keskuudessa yleinen luulo on, että termi sai alkunsa Pokémon -sarjasta, josta amerikkalaiset fanit keskustellessaan romanssista sarjan pahiskaksikon - Musashin ja Kojirõn (Jessie & James) - kesken keksivät sanaleikin ”RocketShipper” yhdistämällä ”rocket shipin” ja ”relationshipin”.


title: Shipping

text: Kuitenkin, erään X-Files sarjaan keskittyvän uutisryhmän arkistoista löytyy todistettavasti että termiä oli jo pitkään käytetty sarjan fanien keskuudessa; niinkin aikaisin kuin toukokuussa 1996, kolmea kuukautta ennen kuin ensimmäiset Pokémon -pelit julkaistiin Japanissa. Siitäkin menisi vielä kaksi vuotta, ennen kuin Pokémonia peleineen ja sarjoineen alettaisiin kääntää englanniksi, josta ylempi sanaleikki keksittäisiin. Vaikka Pokémon ei ehkä keksinytkään itse termiä, se saattoi kuitenkin merkittävästi auttaa sen kehittämisessä ja yleistymisessä.


title: Shipping

text: ”Ship” ja sen johdannaiset tässä kontekstissa ovat sittemmin kehittyneet laajalti ja monipuoliseen käyttöön. ”Shipping” tarkoittaa koko ilmiötä, ”shippi” tarkoittaa yhtä fiktionaalista paria, ja ”shipata” (jotain paria) tarkoittaa luonnollisesti mieltymystä johonkin pariin. ”Shippaaja”(”Shipper”) taas tarkoittaa jotakuta, joka on erittäin mieltynyt tai kiinnostunut jostain tietystä parista, ja niin edelleen.


title: Shipping

text: Erilaisia nimitystapoja on syntynyt erilaisissa internetyhteisöissä viittaamaan tiettyihin pareihin, luultavasti kirjoitustyylin ”Frick ja Frack” ollessa melko tilaavievä ja yleisluontoinen. Yleisin tapa vaikuttaisi olevan laittaa vinoviiva nimien väliin (”Frick/Frack”). Muita tapoja ovat muun muassa:Joskus faniyhteisöt myös kehittävät omia uniikkeja tapojaan merkitä shippinginsä, erityisesti Harry Potterin fanit käyttävät monesti sanaleikkejä merenkäynnin (naval ship) ja fanituksen (fandom ship) kaksoismerkityksestä, esimerkiksi ”HMS Foobar”.


title: Helsingin Uimarit

text: Helsingin Uimarit (HU) on vuonna 1916 perustettu helsinkiläinen uimaseura. Kilpa- ja taitouinnin lisäksi seuralla on myös hydrobic-, uimakoulu- ja vesirallitoimintaa. Seurassa on noin 100 lisenssin omaavaa kilpauimaria ja 30 taitouimaria. Sen uimakouluissa käy vuosittain yli 300 lasta ja aikuista.


title: Helsingin Uimarit

text: Helsingin Uimarit perustettiin vuonna 1916, jolloin se erosi silloisen Helsingin ainoasta uimaseurasta, Helsingfors Simsällskapista. Tuolloin Helsingissä ei ollut tarjolla suomenkielistä uintiharrastustoimintaa ja siksi HSS:n suomenkieliset jäsenet päättivät erottautua omaksi seurakseen.


title: Helsingin Uimarit

text: HU:n kilpauimarit ovat saavuttaneet yhteensä 427 Suomen mestaruutta uinnin halli- ja Suomen mestaruuskilpailuissa. Lisäksi Helsingin Uimarit on ainoana uimaseurana voittanut SM-uintien parhaan seuran palkinnon, Kalevan maljan 28 kertaa peräkkäin. Helsingin olympialaisissa 1952 puolet Suomen uintijoukkueesta edusti kotimaassaan Helsingin uimareita. Kansainvälisellä tasolla seuran menestynein uimari on ollut Toivo Reingoldt, joka teki ensimmäisenä suomalaisena lajissaan maailmanennätyksen ja voitti Euroopan mestaruuden.


title: Helsingin Uimarit

text: Toinen helsinkiläinen uimaseura, Vetehiset perustettiin vuonna 1938 Helsingin Uimareiden jäsenten aloitteesta. Tärkeimpänä syynä uuden seuran syntyyn oli tarve akateemisten urheilijoiden omalle uimaseuralle. Seuran alkuperäinen nimi oli ”Ylioppilasuimarit”.


title: Helsingin Uimarit

text: Helsingin Uimareiden kilpauintitoiminta keskittyy pääasiassa kantakaupungin, Lauttasaaren ja pohjoisen Helsingin alueille. Harjoituksia järjestetään Pirkkolan, Lauttasaaren yhteiskoulun, Helsinginkadun, Malmin, Mäkelänrinteen ja Itäkeskuksen uimahalleissa sekä osittain myös yksityisessä Syk:n uimahallissa. Seuralla on syksystä 2009 lähtien viisi kilpauintiryhmää, joissa harjoittelee yhteensä 80 uimaria.


title: Helsingin Uimarit

text: Helsingin Uimarit on tällä hetkellä ainoa uimaseura Helsingissä, jossa on taitouintitoimintaa. HU:n taitouimarit ovat saavuttaneet useita mitaleja sekä kansallisissa, että pohjoismaisissa arvokisoissa 2000-luvulla. Seurassa harjoittelee tällä hetkellä noin 30 taitouimaria. HU:n taitouintiryhmät harjoittelevat Malmin, Helsinginkadun, Itäkeskuksen ja Pirkkolan uimahalleissa.


title: Helsingin Uimarit

text: Helsingin Uimarit voitti vesipallon Suomen-mestaruuden vuosina 1917, 1922, 1930–1939, 1943, 1944, 1946–1952 ja 1967.


title: Helsingin Uimarit

text: Seuralla oli SM-sarjan vesipallojoukkue vuodesta 1988 vuoteen 1991 asti. Lisäksi HU:lla oli joukkue nuorten SM-sarjassa 1990-luvun loppupuolella. Vesipallotoiminta seurassa loppui vuonna 1999, jolloin nuorten sarjassa pelannut joukkue yhdistettiin HSS:n joukkueeseen. Seuran parhaita saavutuksia vesipallossa ovat vuoden 1989 SM-sarjan hopea sekä vuosien 1988 ja 1991 pronssimitalit. Nuorten sarjassa HU:n joukkue voitti vesipallon Suomen-mestaruuden vuonna 1999.


title: Helsingin Uimarit

text: HU järjestää lapsille ja aikuisille eritasoista uintiopetusta. Opetustarjontaan kuuluu vauvauinti, lasten uimakoulut, vesirallit ja aikuisten uimakoulut. Opetus on pääasiassa kurssimuotoista ja sitä järjestetään Helsingin keskustan uimahalleissa.


title: Nonparelli

text: Nonparelli on leivonnaisten ja jäätelön päällä käytettävä koristelusirote, joka koostuu pienistä pallomaisista värjätyistä sokerirakeista. Sitä käytetään useiden jälkiruokien, kuten jäätelöiden, vanukkaiden tai donitsien kanssa.


title: Nonparelli

text: Nonparelli valmistetaan sokerista, tärkkelyksestä ja elintarvikeväreistä.


title: Nonparelli

text: Nonparelli eroaa strösselistä pyöryliäisen ulkomuotonsa vuoksi.


title: Kuolemanrangaistuksen vastainen päivä

text: Kuolemanrangaistuksen vastainen päivä on Euroopassa vuosittain 10. lokakuuta järjestettävä päivä, jolla halutaan herättää kuolemanrangaistuksen vastaista mielialaa. Päivää vietettiin ensimmäisen kerran lokakuussa 2007. Asiasta päätti 26. syyskuuta 2007 Euroopan neuvosto, jonka tarkoituksena oli viettää päivää yhdessä Euroopan unionin jäsenmaiden kanssa. Puola kuitenkin vastusti päivän viettämistä, joten asiasta ei voitu tehdä yhteistä päätöstä.


title: April O’Neil

text:
April O'Neil on IDW-kustantamon kuvitteellinen sarjakuvahahmo.
Kevin Eastmanin ja Peter Lairdin luoma hahmo esiintyi ensimmäisen kerran vuonna 1984 "Teenage Mutant Ninja Turtles" -sarjakuvalehden toisessa numerossa. April O’Neil on Turtlesien ensimmäinen ihmisliittolainen.


title: April O’Neil

text: Hahmon hiustenväri oli ensimmäisissä sarjakuvissa tummanruskeat, mutta tämän jälkeen Aprilin hiukset on usein väritetty punertavan ruskeiksi tai vain punertaviksi.


title: April O’Neil

text: Alkuperäisessä sarjakuvissa April oli siniseen takkiin ja farkkuihin pukeutunut tietokoneohjelmoija, joka työskenteli tohtori Baxter Stockmanin alaisuudessa. Havaittuaan Baxterin käyttävän suunniteltuja Mouser-robotteja pankin ryöstämiseen April karkasi Baxterin työpajalta, mutta eksyi viemäristöön juostessaan henkensä edestä pakoon roboteilta. Pian neljä kilpikonnaa sattuivat paikalle pelastamaan Aprilin Baxterin luomilta roboteilta. Tämän jälkeen April ystävystyi neljän Turtlesin Leonardon, Donatellon, Rafaellon ja Michelangelon kanssa. He palasivat myöhemmin takaisin Aprilin työpaikalle huomattuaan Stockmanin yrittäneen kiristää kaupungilta rahaa esittäytymällä lunnaita vaativana terroristina. April matkasi Turtlesien kanssa pysäyttämään Stockmanin, joka kuitenkin hetken välien selvittelyn päätteeksi karkasi omille teilleen.


title: April O’Neil

text: Myöhemmin April antoi Turtleseille puhelinnumeronsa mikäli he tarvitsivat apua häneltä. Tämän myötä April on joutunut useisiin seikkailuihin ja usein myös hyökkäysten kohteeksi. Aprilin omistama antiikkikauppa tuhoutui tulipalossa taistelussa Silppuria vastaan. Myöhemmin 1990-luvun puolessävälissä hänen suhteensa Casey Jonesiin muuttui enemmän romanttisemmaksi, jonka myötä he menivät seurustelun jälkeen naimisiin ja adoptoivat Caseyn mukana kulkeneen tytön Shadow.


title: April O’Neil

text: Sittemmin April ja Casey halusivat saada oman lapsen, mutta ilman tulosta April vaipui masennukseen ja katosi. Casey löysi myöhemmin Aprilin ja Renet vei hänet menneisyyteen. April sai selville isänsä halunneen kovasti tyttären, mutta koska ei onnistunut hän päätti piirtää Aprilin. Piirros muuttui eläväksi erään kristallin avulla, jota Jack Kirby käytti herättäessään piirroksensa eläviksi. Toisin kuin Kirbyn lyijykynällä piirtämät hahmot, jotka katosivat tietyn ajan kuluttua, April oli piirretty musteella, mikä osittain selittää ettei hän ole vielä kadonnut näkymättömiin. Aprilin luomisen jälkeen hänen nuorempi siskonsa Robin syntyi. Aprilille oma synnyintarina oli sydäntäsärkevä uutinen ja hän lähti pois kaupungista Alaskaan oppiakseen elämään uuden totuuden kanssa. Vaikka April palasi takaisin kaupunkiin hän ei kertonut kenellekään tietämästään totuudesta.


title: April O’Neil

text: 1980-luvun Turtles-animaatiosarjaan pohjautuvassa sarjakuvassa April johti Turtlet aina sinne missä tapahtui toimintaa ja toimi samalla heidän linkkinä ihmismaailmaan. April oli animaation tavoin hieman avuton nainen, joka joutui pulaan. Jouduttuaan kuitenkin turhan usein palkkamurhaajien ja erinäisten rikollisten uhriksi hän päätti opetella kamppailemaan. April harjoitteli kamppailemaan Mestari Tikun opissa ja muutti samalla pukeutumistyylinsä cowboy saappaisiin ja toppeihin. Sittemmin hän taisteli demoneita vastaan Japanissa ja flirttaili Chu Hsi palomiehen kanssa. Vietettyään kuitenkin liian kauan ulkomailla April sai potkut kuutos kanavalta. Onnekseen April sai ystävänsä Oyukin käyttämään kameraa, jonka myötä kaksikosta tuli yhtäkkiä menestynyt parivaljakko freelancer toimittajina. He onnistuivat kuvaamaan ja julkistamaan maailmanlaajuisia uutisia.


title: April O’Neil

text: Vuonna 2011 uudistetussa Turtles-sarjakuvissa April työskenteli harjoittelijana Baxter Stockmanin johtamassa biotekniikka yhtiössä. Hänen esimiehenään toimi Chet niminen teknikko, joka auttoi Aprilia harjoittelujakson ajan. Hän oli myös vastuussa nimetessään laboratorion akvaariossa olleet Turtlesit renessanssitaiteilijoiden mukaan. April ystävystyi myöhemmin Casey Jonesin kanssa, kun hän teki ilmoituksen tutoroinnista, sillä ehdolla että hänelle opetettaisiin itsepuolustusta. Kaksikon ystävystymisen myötä he tapasivat Turtlet ja Tikun, jotka April oli nimenyt laboratoriossa. Hän auttoi Turtleja menemään suojaan hänen vanhempiensa omistamaan hylättyyn antiikkikauppaan.


title: April O’Neil

text: Ensimmäisessä animaatiosarjassa, joka alkoi vuonna 1987 April oli 26-vuotias toimittaja, joka asui New Yorkissa. Hän työskenteli Burne Thompsonin alaisuudessa Channel 6 -uutiskanavalla. April joutui usein erimielisyyksien takia riitoihin sekä Thompsonin että kameramiehensä Vernon Fenwickin kanssa. Hänen ainut ystävänsä työpaikalla oli sihteeri Irma Langinstein, joka oli luonteeltaan päinvastainen kuin April. Hän usein pukeutui keltaiseen haalariin. Aprilin koko nimeksi mainittiin sarjassa olleen April Harriet O'Neil.


title: April O’Neil

text: April tapasi Turtlesit tehtyään uutista huipputeknisten laitteiden varkaudesta. Myöhemmin hän joutuikin pienen rikollisjengin hyökkäyksen kohteeksi. Aluksi April onnistui pakenemaan jengiä, mutta juoksikin umpikujaan. Hänen onnekseen Turtlesit sattuivat olemaan paikalla ja pelastivat Aprilin, vieden hänet viemäriluolaansa. Siellä Turtlesit kertoivat heidän alkuperänsä, mutta huolimatta siitä April piti aluksi heitä syyllisinä viime aikaisiin ryöstöihin. Turtlesit kuitenkin lupasivat todistaa olevansa syyttömiä mikäli April auttaisi heitä. Tämän myötä hänestä tuli Turtlesien luotettava apulainen ja tiedonlähde, joka myös sai tilaisuuden kuvata harvinaista materiaalia uutisia varten, kuten Turtlesien taistelua Silppuria vastaan. Sarjassa April joutui usein siepatuksi ja Turtlesit joutuivat pelastamaan hänet.


title: April O’Neil

text: Myöhemmin Silppurin tuhottua Channel 6 -rakennuksen April päätti jättää työpaikkansa ja siirtyi freelancer-uutistoimittajaksi. Hän vaihtoi myös keltaisen haalarinsa uuteen asuun. Pukeutuessaan ruskeaan takkiin allaan vihreä paita, sekä tumman keltaisiin housuihin. April otti myös etäisyyttä Turtleseihin saatuaan tarpeekseen seikkailullisesta ja useimmiten vaarallisesta elämäntavasta. Hän halusi samalla ottaa uuden suunnan elämälleen.


title: April O’Neil

text: Hahmon äänenä toimi Renae Jacobs, kun taas sarjan suomen kielelle äänitetyissä jaksoissa Aprilin äänenä toimi Liisa Paatso.


title: April O’Neil

text: Vuoden 2003 Turtles-sarjassa Aprilin vaatetus sai radikaalin muutoksen. Hän käytti useimmiten housujen ohella napapaitaa, mutta muutoin hahmon alkuperä oli sarjakuvansa kaltainen. Hän ei myöskään ole edellisen animaation tavoin avuton neito vaan kykenee puolustamaan itseään tarpeen tullen.


title: April O’Neil

text: Sarjassa April työskenteli alussa apulaisena Baxter Stockmanille, kunnes robottihiiri kokeilu karkaa käsistä. Osa roboteista jahtasi Aprilia hänen saatua selville Stockmanin todelliset aikeet. Turtlesien pelastettua Aprilin hiiriroboteilta, hänestä tulee Turtlesien uskollinen ystävä ja liittolainen. Edellisen sarjan tavoin April on suuresti esillä sarjassa, mutta on tällä kertaa erikoistunut tieteeseen ja erityisesti tietokoneisiin. Näiden kykyjen myötä April on sarjan aikana ollut enimmäkseen Donatellon kanssa tekemisissä. Kuitenkin Caseyn kanssa April on ollut vieläkin lähemmässä suhteessa ja alkoi sarjan myöhemmällä vaiheella seurustelemaan Caseyn kanssa, vaikka aluksi piti tätä hyvin alkukantaisena miehenä. Lisäksi myöhemmillä jaksoilla April oppii paremmin itsepuolustusta Mestari Tikulta. Hahmon alkuperäisenä äänenä toimi Veronica Taylor, suomenkielisenä äänenä oli Elise Langenoja (tosin ensimmäisen kauden jaksoissa 12-26 Jenni Laakso).


title: April O’Neil

text: Ensimmäisessä elokuvassa vuonna 1990 April on televisiotoimittaja kolmoskanavan uutisissa, jossa hänen kanssaan työskentelee Chuck Pennington. Eräänä iltana lähtiessään töistä kotiin Aprilia alkoi ahdistella joukko teini-ikäisiä varkaita, mutta Turtlesit ilmaantuivat juuri paikalle pelastamaan hänet. Tapahtuman jälkeen April löysi Raphaelin hukkaaman sain. Raphael muisti hukkaamansa aseen ja seurasi Aprilia lopulta napaten aseensa takaisin ja pelastaessaan hänet toistamiseen tällä kertaa Jalkaklaanin ninjoilta. Tappelun aikana April kuitenkin pyörtyi ja Raphael kantoi hänet viemärissä sijaitsevaan kotiinsa. Herätessään April säikähti kilpikonnia ja rottaa, Mestari Tikkua, joka sai rauhoiteltua ja selitettyä tapahtuneen hänelle. April ystävystyi Turtlesien kanssa ja auttoi heitä majoittautumaan hetkeksi asuuntoonsa Jalkaklaanin hyökätessä Turtlesien kotiin. Elokuvan aikana Casey ihastuu Apriliin, joka ei aluksi kokenut samoja tunteita Jonesia kohtaan. Hahmoa näytteli Judith Hoag.


title: April O’Neil

text: April antaa Turtlesien asua hänen kotonaan kunnes he löytävät uuden asunnon. Hän tekee samalla uutisen koskien TGRI yhtiön aiheuttamista luonnon saasteista. Turtlesit osoittavas myös uteliaisuutta yhtiötä kohtaan, kun Tikku paljastaa yhtiön logon olevan myös samassa aineessa, joka muutti Turtlesit ja Tikun nykyiseen olemukseensa. Aprilia näytteli Paige Turco.


title: April O’Neil

text: Kolmannessa elokuvassa April matkaa erään siirtymälaitteen avulla ajassa taaksepäin feodaali ajan Japaniin. Tuodessaan sitä ennen Turtleseille kirpputorista tuomia lahjoja. Leonardolle hän toi miekoista kertovan kirjan, Michelangelolle lampun varjostimen, Donatellolle vanhan radion ja Raphaelille huopahatun, sekä Tikulle valtikan. Samaan aikaan feodaalisessa Japanissa Kenshin astuu temppeliin ajaen papit pois paikalta. Samalla hän huomaa valtikan ja lukee sen kirjoitukset. Samaan aikaan nykyajassa April katselee samaa valtikkaa läheltä, kun se alkaa hohtaa. Koskiessaan valtikkaa hän vaihtaa paikkaa Kenshin kanssa ja matkaa ajassa taaksepäin feodaaliseen Japaniin. Paikalle saapuessaan Daimyon sotilaat nappaavat hänet mukaansa ja Lordi Norinaga syyttää häntä Kenshin katoamisesta vangiten hänet kaltereiden taakse. Myöhemmin Turtlesit matkaavat pelastamaan Aprilin miunais Japanista takaisin nykyaikaan. Hahmoa näytteli Paige Turco.


title: April O’Neil

text: Neljännessä elokuvassa April asuu yhdessä Casey Jonesin kanssa ja molemmat työskentelevät kuljetusyhtiössä. Etsiessään erästä patsasta Max Wintersille Etelä-Amerikassa hän etsii samalla Leonardoa, jonka April on kuullut liikkuvan viidakossa. Löytäessään vahingossa Leonardon hän pyytää tätä palaamaan takaisin kotiin. Leonardo ei suostu kuitenkaan tulemaan ja April palaa takaisin New Yorkin patsas mukanaan, jonka hän lupasi etsiä Wintersille. Elokuvan loppuvaiheella April paljastaa ostaneensa uuden asun Japanista, sekä uuden jääkiekkonaamion Caseylle. Hän on myös harjoitellut Mestari Tikun avustuksella itsepuolustusta, sekä katanan käsittelyä ja auttaa Caseyn kanssa Turtleseja pääsemään Wintersin rakennuksen sisälle, taistelemalla joukko ninjoja vastaan. Aprilin äänenä toimi Sarah Michelle Gellar. Suomenkielisessä versiossa hänen äänenään oli jo 2003-luvun animaatiosarjasta tuttu Elise Langenoja.


title: April O’Neil

text: April on esiintynyt lähes kaikissa videopeleissä, joissa se on useimmiten toiminut sivuhahmona tai pelastusta tarvitsemana neitona. Ensimmäisen kerran hahmo esiintyi pelattavana hahmona pelin Sega Mega Drive versiossa.


title: April O’Neil

text: Sittemmin Konamin kehittämissä peleissä April on toiminut enimmäkseen Turtlesien neuvonantajana ja kertojana. Se esiintyi myös pelattavana hahmona tappelupelissä, sekä toisen kerran Ubisoftin issa.


title: Jättisipuli

text: Jättisipuli ("Allium cepa" Jättisipuli-ryhmä) on ryhmä isokokoisia keltasipulilajikkeita, jotka tunnetaan myös nimillä keilasipuli ja salaattisipuli. Ne ovat ulkonäöltään hyvin pitkäkaulaisia ja saattavat painaa parhaimmillaan yli kilogramman. Jättisipuli on uusimpia vihannestulokkaita Suomessa. Se soveltuu hyvin perusraaka-aineeksi piiraisiin ja miedon maun takia erinomainen salaatteihin ja leivän päälle.


title: Jättisipuli

text: Jättisipuli vaatii pitkän, mahdollisesti jopa puolen vuoden kasvuajan, joten siemenet tulee kylvää ajoissa vuoden alussa. Suositeltava aika on tammi-helmikuussa, jotta ne ehtivät tuottaa satoa. Siemenet kannattaa kylvää aluksi erillisiin ruukkuihin ja istuttaa vasta toukokuussa ulos, mielellään avomaalle, hikevään ja ravinteikkaaseen multaan. Istutustiheys on noin 20–40 senttimetriä. Jättisipulin istutussyvyys on erittäin tarkka, liian syvään istutettaessa sipulinosaa ei muodostu lainkaan. Taas liian pintaan istutus lisää jättisipulin roudanarkuutta.


title: Jättisipuli

text:
Nicehouse-sivusto
Finfood


title: Aurinkomaa

text: Aurinkomaa on laulaja Jukka Kuoppamäen vuoden 1974 alussa julkaistu albumi. Se äänitettiin tutuksi tulleeseen tapaan Microvox-studiolla Lahdessa säestäjänään Castanja-yhtye.


title: Aurinkomaa

text: Kuoppamäki osallistui albumin nimikappaleella saman vuoden Eurovision laulukilpailujen alkukarsintaan ja sijoittui neljänneksi. Kuoppamäki on myöhemmin todennut, että kappale oli sovitettu liian korkealle. Kappale sisältää lukuisia meditaatiosanoja. Moni muukin laulu käsittelee pitkälti samaa aihetta. ”Idästä tulee valo” viittaa hengen valoon, sillä ”kaikki suuret maailmanuskonnot tulevat Suomesta katsottuna idästä”. ”Neljäs tie” kertoo Shangri-Lasta, salatusta valtakunnasta Himalajan laaksossa. ”Kilimandjaro” puolestaan käsittelee oman elämän vuorta, jolle jokaisen tulee nousta.


title: Aurinkomaa

text: "Aurinkomaa" ei menestynyt kaupallisesti yhtä hyvin kuin Kuoppamäen edellisvuoden albumit. Osasyynä tähän on pidetty hänen kiivasta julkaisutahtiaan. Vuonna 1973 Kuoppamäeltä oli ilmestynyt Suomessa vieraskieliset levyt mukaan lukien seitsemän albumia.


title: Aurinkomaa

text: Sävellykset ja sanoitukset Jukka Kuoppamäki, sovitukset Kari Hillo, säestys Castanja.


title: Aurinkomaa

text: A-puoli


title: Aurinkomaa

text: B-puoli


title: Dimitri Romanov

text: Ruhtinas Dimitri Romanovitš Romanov (17. toukokuuta 1926 Antibes, Ranska – 31. joulukuuta 2016, Kööpenhamina, Tanska) oli kirjailija ja oman tulkintansa mukaan Romanov-suvun päämies veljensä Nikolai Romanovitš Romanovin jälkeen. Myös useat muut Romanov-suvun jäsenet ovat väittäneet itseään suvun päämieheksi.


title: Dimitri Romanov

text: Dimitri syntyi Antibesissa Ranskan Rivieralla. Hänen isänsä oli Roman Petrovitš Romanov, Pjotr Nikolajevitš Romanovin vanhin poika, joka oli taas tsaari Nikolai I:n lapsenlapsi. Dimitri Romanov asui kymmenen vuotta Ranskassa, kunnes muutti Italiaan, jossa hän asui perheensä kanssa Roomassa.


title: Dimitri Romanov

text: Vuonna 1960 Dimitri muutti Tanskaan, jossa hän työskenteli pankeissa, muun muassa Danske Bankissa, josta hän jäi eläkkeelle vuonna 1993. Eläkkeelle jäämisen jälkeen hän kirjoitti kirjoja Venäjän keisareista ja Romanov-suvusta.


title: Dimitri Romanov

text: Dimitri Romanov oli naimisissa tanskalaisen Johanna von Kauffmannin kanssa (1936–1989) vuodesta 1959 tämän kuolemaan, vuoteen 1989. Hän avioitui Dorrit Reventlowin kanssa (s. 1942) Kostromassa Venäjällä 28. heinäkuuta 1993. Silloin järjestettiin Romanoveille häät Venäjällä ensimmäisen kerran sitten vallankumouksen. Dimitri Romanov puhui sujuvasti venäjää, ranskaa, englantia, tanskaa ja italiaa.


title: Dimitri Romanov

text: Vuonna 2006 Dimitri järjesti Venäjän keisarinnan Maria Fjodorovnan ruumiin kuljetuksen Kööpenhaminasta Pietariin, jossa Maria Fjodorovna haudattiin uudelleen Pietari-Paavalin linnoitukseen.


title: Gnostilaisuuden lähteet

text: Gnostilaisuuden lähteet – Varhaiskristillisen gnostilaisuuden luonteesta ja opetuksista ei voida olla täysin varmoja, koska gnostilaisuuden opetukset ovat monimutkaisia ja koska suuri osa gnostilaisuutta käsittelevästä aineistosta on tullut pitkään sitä arvostelleilta oikeaoppisen kristinuskon puolustajilta. Irenaeus kuvasi teoksessaan "Harhaoppeja vastaan" useita erilaisia toisen vuosisadan gnostilaisia koulukuntia halventavaan sävyyn ja usein sarkastisen yksityiskohtaisesti ja vertasi gnostilaisuutta kristinuskoon ensin mainitun tappioksi. Näistä ongelmista huolimatta gnostilaisuuden tutkimus on nojannut kauan Irenaeuksen ja muiden harhaoppien vastustajien kirjoituksiin, mikä on saanut aikaan sen, että harhaoppeja vastustava sävy on tunkeutunut kauan myös nykyaikaisempaan tutkimukseen.


title: Gnostilaisuuden lähteet

text: Asiaintila muuttui kuitenkin vuonna 1945, kun Egyptistä Nag Hammadin läheltä löydettiin sattumalta joukko 300-luvulta peräisin olevia koptinkielisiä käsikirjoituksia, joista monet perustuvat todennäköisesti varhaisempiin kreikankielisiin teksteihin. Nämä kirjoitukset tunnetaan nykyään Nag Hammadin kirjastona. Tämä on antanut tutkijoille ensimmäisestä kertaa mahdollisuuden päästä käsiksi vääristelemättömään tietoon gnostilaisuudesta. Kirjoituksia on käännetty nykyaikaisille kielille laajemmin 1970-luvulta alkaen. Vaikka aihe on silti vaikea ja siihen liittyy paljon arvoituksia, löytö on selkiyttänyt gnostilaisuudesta olevaa kuvaa merkittävästi.


title: Gnostilaisuuden lähteet

text: Ennen Nag Hammadin löytöä ainoastaan alla luetellut tekstit olivat gnostilaisuuden tutkijoiden saatavilla. Harhaoppien vastustajien kirjoituksissa säilyneistä katkelmista oli pyritty tekemään erilaisia ennallistuksia, mutta ne olivat väistämättä gnostilaisuuden vastaisuuden värittämiä.Nag Hammadin kirjastoksi kutsutaan Egyptistä Nag Hammadin kaupungin läheltä vuonna 1945 tehtyä tekstilöytöä, johon kuului 52 enimmäkseen gnostilaista kirjoitusta sekä setiläisen, valentinolaisen että muun gnostilaisuuden piiristä. Kirjoitukset olivat koptinkielisiä ja peräisin 300-luvun jälkimmäiseltä puoliskolta, mutta ne olivat todennäköisesti kopioita kreikankielisistä 100- ja 200-luvuilta peräisin olleista kirjoituksista. Tunnetuimpiin löytöihin kuuluvat "Tuomaan" ja "Filippuksen evankeliumit".


title: Gnostilaisuuden lähteet

text: Löydön merkitys on siinä, että se tarjosi ensimmäisen kerran luettavaksi gnostilaisia alkuperäiskirjoituksia. Muut kirjoitukset oli varhaisina alkukristillisinä vuosisatoina tuhottu, ja niistä oli ollut jäljellä enää vain gnostilaisuutta vastustaneiden kirkkoisien kirjoituksissa olleita kuvauksia. Nag Hammadin löytö on lisännyt huomattavasti nykypäivän tietämystä gnostilaisuudesta, ja se on laajentanut erityisesti setiläisen gnostilaisuuden tuntemusta.


title: Gnostilaisuuden lähteet

text: Codex Tchacos on koptilainen papyruskäsikirjoitus, koodeksikirja, joka on kirjoitettu noin vuonna 300 ja joka löytyi 1970-luvulla. Sen tunnetuin kirjoitus on "Juudaksen evankeliumi", joka herätti huomiota sen julkaisun aikoihin keväällä 2006.


title: Gnostilaisuuden lähteet

text: Ennen Nag Hammadin kirjaston löytämistä ja teosten kääntämistä ja julkaisua gnostilaisuus tunnettiin lähes ainoastaan heresiologistien eli harhaoppeja vastustaneiden kirkkoisien kirjoituksista. He katsoivat gnostilaisuuden olevan poikkeama kirkon oikeasta opista, ja taistelivat näitä suuntauksia ja niiden kirjoituksia vastaan lainaamalla kirjoituksia ja kumoamalla ne tai pyrkimällä osoittamaan niiden moraalisen alemmuuden. On selvää, että nämä vaikuttimet asettavat gnostilaisuudesta annettujen kuvausten luotettavuuden kyseenalaiseksi. Ne ovat kuitenkin olleet pitkään ainoa lähde gnostilaisuuteen.


title: Gnostilaisuuden lähteet

text: Alla oleva luettelo käsittää ainoastaan muutaman merkittävimmän harhaoppien vastustajan. Luetteloon voitaisiin hyvin lisätä myös Origenes, Klemens Aleksandrialainen, Epifanios ja monia muita.


title: Gnostilaisuuden lähteet

text: Justinos Marttyyri (n. 100/114 – n. 162/168), varhaiskristillinen apologeetti, kirjoitti "Ensimmäisen apologian keisari Antonius Piukselle", joka mainitsee hänen kadonneen teoksensa "Yhteenveto harhaoppeja vastaan". Tämä teos olisi antanut selonteon Simon Maguksen, Menandroksen ja Markionin toimista. Tuosta lähtien Simonia ja Menandrosta on pidetty 'esi-gnostilaisina'. Vaikka Justinukselta onkin säilynyt vain vähän kirjoituksia, hän on silti merkittävä siinä, että hänen kirjoituksistaan voidaan päätellä, milloin ja missä kontekstissa ensimmäiset gnostilaiset järjestelmät syntyivät.


title: Gnostilaisuuden lähteet

text: Irenaeuksen (n. 115–202) keskeisin teos on viisiosainen "Harhaoppeja vastaan" ("Adversus haereses", n. 180–185). Sen koko nimi on "Niin kutsutun gnosiksen tunnistamisesta ja kukistamisesta". Teos vaikuttaa olevan vastavaikutus sille, että jotkut kreikkalaiset kauppiaat saarnasivat tiedon etsimisestä Irenaeuksen gallialaisessa hiippakunnassa.


title: Gnostilaisuuden lähteet

text: Irenaeuksen teos oli suunnattu kaikkia harhaoppeja vastaan. Gnostilaisuus näyttäytyi hänelle kaikkien harhaoppien kantaisänä. Irenauksen pääkohde vaikuttaa olleen valentinolaisuus. Koko gnostilaisuuden alullepanijana Irenaeus piti Simon Magusta, joka oli kotoisin Samarian Flavia Neapoliksesta. Hän kartoitti Simonin opetusten leviämisen varhaisten 'tietäjien', kuten hän heitä kutsuu, kautta Valentinoksen opetuksiin ja Irenaeuksen aikaisiin lahkoihin. Näihin kuuluivat mm. karpokratiaanit, basilidelaiset ja Barbelo-gnostikot. Tätä näkemystä gnostilaisuuden synnystä käytetään usein edelleen, vaikka sitä on myös kritisoitu.


title: Gnostilaisuuden lähteet

text: Irenaeuksen voidaan nähdä niputtaneen erilaiset gnostilaiset lahkot saman nimityksen alle, jotta ne olisi helppo kumota yhtenä joukkona. Samasta syystä hän linkitti ne kaikki toisiinsa historiallisena jatkumona: näin ne oli kaikki helppo kumota osoittamalla, että ne ovat peräisin Simon Maguksen alkuperäisestä harhaopista. Irenaeus piti vastustajiensa opetuksia eksyneinä ja huonosti järjestäytyneinä, ja suositti niitä vastaan yksinkertaista uskoa jota kaikki voisivat seurata, uskoa joka oli hänen mukaansa tullut kirkolle apostoleilta suoraan Jeesuksen kuoleman jälkeen. Näin Irenaeuksen työ voidaan hyvin nähdä varhaisena pyrkimyksenä täydellisesti muotoiltuun oikeaan oppiin, joka vetosi apostoliseen perintöön ja tukeutui kirkon tiukasti määriteltyyn hierarkkiseen rakenteeseen. Tällaisesta oikeaoppisesta uskosta eronneet harhaopit oli helpompi kumota vertaamalla niitä kirkon ylläpitämään normiin, sen sijaan että harhaopit eläisivät ja kehittyisivät itsenäisinä kirkon rinnalla vaihtoehtoisena mutta osittain yhteenliittyvinä linjoina.


title: Gnostilaisuuden lähteet

text: Klemens Aleksandrialainen (n. 160–215) oli varhaiskristillinen teologi, joka käytti kirjoituksissaan usein sanaa "gnōstikos". Merkittävimpiä Klemensin kirjoituksia gnostilaisuuden tutkimuksen kannalta on teos "Stromateis". Klemensille gnostilaisuutta oli kahdenlaista, oikeaoppista ja harhaoppista. Omassa ajattelussaan hän pyrki yhdistämään antiikin filosofiaa kristinuskoon. Ainoastaan vääränlainen filosofia ja vääränlainen "gnosis" olivat hänestä pahasta.


title: Gnostilaisuuden lähteet

text: Tertullianus (n. 160–225) oli kristillinen kirjoittaja Karthagosta, nykyisestä Tunisiasta. Hän kirjoitti muun muassa teokset "Periaatteet harhaoppisten arvioimiseksi" ("De praescriptione haereticorum", n. vuonna 200), "Valentinolaisia vastaan" ("Adversus Valentinianos", n. 206) sekä viisi kirjaa Markionin oppien kirjaamiseksi ja kumoamiseksi (n. 207–208).


title: Gnostilaisuuden lähteet

text: Tertullianuksen mukaan kaikki harhaopit olivat peräisin kreikkalaisesta filosofiasta. Hän syytti gnostilaisia mm. marttyyriuden välttelystä.


title: Gnostilaisuuden lähteet

text: Hippolytos (n. 170–236) oli varhaiskristillinen kirjoittaja, joka valittiin ensimmäiseksi vastapaaviksi vuonna 217. Hänet tunnettiin poleemisista kirjoituksistaan juutalaisia, pakanoita ja harhaoppisia vastaan. Tunnetuin näistä on kymmenen kirjaa käsittävä teos "Kaikkien harhaoppien kumoaminen" ("Refutatio omnium haeresium"), josta tunnetaan kaikki muut paitsi kirjat II ja III.


title: Gnostilaisuuden lähteet

text: Kaikista Hippolytoksen mainitsemista ryhmistä 33 luetaan nykyään gnostilaisiksi. Niihin kuuluvat "ulkomaalaiset" ja "setiläiset". Sen lisäksi Hippolytos mainitsee yksittäisiä opettajia, kuten Simon Magus, Valentinos, Sekundos, Ptolemaios, Herakleon, Marcus ja Kolorbasos. Hän ei kuitenkaan yleensä liittänyt katkelmia gnostilaisista kirjoituksista omiinsa, vaan luetteli niistä ainoastaan niiden nimet.


title: Gnostilaisuuden lähteet

text: Hippolytos katsoi käsittelemiensä ryhmien joutuneen kreikkalaisen filosofian vaikutuksen alaiseksi omaksi vahingokseen. Hänen mielestään he olivat ymmärtäneet sen perustat väärin, joutuneet toivottoman hämmennyksiin ja päätyneet epäjohdonmukaisiin ajatusrakennelmiin.


title: Gnostilaisuuden lähteet

text: Epifanios (n. 315–403) kirjoitti harhaoppien vastustamiseksi teoksen "Panarion". Hänen kuvauksensa on selvästi velkaa Irenaeukselle. Epifanioksen kuvauksessa gnostilaisten ominaispiirteenä oli seksuaalinen vapaamielisyys tai jopa säädyttömyys.


title: Gnostilaisuuden lähteet

text: Kelsos (100-luvun loppupuoli) oli kreikkalainen filosofi ja kristinuskon vastustaja. Hän kirjoitti kristinuskoa vastaan teoksen "Todellinen oppi". Kelsoksen mielipiteet tunnetaan vain Origeneen häntä vastaan suunnatusta teoksesta "Contra Celsum" ("Kelsosta vastaan").


title: Gnostilaisuuden lähteet

text: Kelsoksen kuvaus antaa hyvän kuvan varhaiskristillisyyden monimuotoisuudesta. Hän ei erotellut "oikeaoppisia" ja "gnostilaisia" kristittyjä toisistaan. Origeneen vastahyökkäys perustui siihen, että tämä katsoi Kelsoksen moitteiden suuntautuvan ennen kaikkea harhaoppista kristinuskoa vastaan. Kelsoksen mukaan kristityt olivat juutalaisen perintönsä hylänneitä "alempiarvoisia juutalaisia". Kelsos kuvaa laajemmin yhden kristillisen ryhmän, jonka Origenes nimeää ofiiteiksi, tapoja. Kelsoksen mukaan dualismi todellisen Jumalan ja demiurgin välillä johtui siitä, että jotkut kristityt pitivät Mooseksen ja Jeesuksen opetusten eroja liian suurina selitettäviksi muuten.


title: Lotus Elise

text: Lotus Elise on Lotus Carsin valmistama ja suunnittelema Roadster-mallinen urheiluauto. Autoa alettiin suunnitella vuonna 1994 ja se julkaistiin syyskuussa 1996. Auton runko on liimattu kokoon alumiiniprofiilista ja levystä, jonka ansiosta runko on kevyt ja kuitenkin mahdollisimman jäykkä. Runko on päällystetty lasikuitu/muovisekoitteesta tehdyillä koripaneeleilla.


title: Lotus Elise

text: Lotus Elise Series 1 oli puritaaninen urheiluauto sanan alkuperäisessä mielessä. (Katukäyttöön rekisteröity auto joka soveltuu kilpailukäyttöön). 65 kg alumiinimonokokin ympärille rakennettu auto painoi vain 723 kg, joten 118 hevosvoimainen 1.8l Rover K moottori antoi riittävän suorituskyvyn. K sarjaa on myös helppo virittää, ja myös Lotus tarjosi moottoria eri viritysasteilla suorituskykyisempinä erikoismalleina.


title: Lotus Elise

text: Muotoilu toi mieleen 60-luvun klassiset kaksipaikkaiset kilpurit ("sports prototype"). Julian Thomsonin innoittajia olivat muun muassa Lotus 23 kilpuri, Lotus Elan, Caterham Seven, ja Ducatin 90-luvun katumoottoripyörät. Rungon suunnitellutta Richard Rackhamia voidaan melkein pitää auton toisena suunnittelijana, sillä auton muotoilu ja tekniikka oli mietitty yhdeksi kokonaisuudeksi - esimerkiksi ohjaamossa ei ole panelointia tai verhoilua, vaan sisusta on itse auton alumiinirunko.


title: Lotus Elise

text: Lotus Elise series 1 oli itse asiassa tarkoitettu pienen valmistuserän erikoismalliksi, jonka tarkoituksena oli ennen kaikkea toimia Lotus Engineeringin teknisen osaamisen näyteikkunana. Tarkoituksena oli saada myytyä 500 autoa vuodessa kolmen vuoden ajan.


title: Lotus Elise

text: Autoa kuitenkin valmistettiin yli 10 000 kappaletta, ja 2001 se vaihtui (monen mielestä ennenaikaisesti) series 2:een, joka oli laadukkaampi ja sivistyneempi tulkinta Elise teemasta. Muotoilu on selvästi moderni (ks. kuva).


title: Lotus Elise

text: Series 2:n myötöä laaduntarkkailu nousi uudelle asteelle kun Lotus teki uuden kokoonpanolinjan Elise 2:ta ja GM:n Opel Speedsteriä/Vauxhall VX220 varten, ja muun muassa lasikuitukatteita ei enää tehty käsin Lotuksen tehtailla vaan ne saatiin Ranskasta alihankkijalta.


title: Lotus Elise

text: Series 2:n moottorina käytettiin ensin K-sarjaa, mutta nykyään Toyotan 1.8l VVT-i moottorin erilaisia muunnelmia, joten luotettavuus tekniikankin puolelta on aivan eri planeetalta kuin mihin Lotuksen tapauksessa on totuttu.


title: Joan Plaza

text: Joan Plaza Durán (s. 26. joulukuuta 1963 Barcelona, Barcelonan maakunta, Espanja) on espanjalainen koripallovalmentaja.


title: Joan Plaza

text: Plaza toimi badalonalaisen Joventutin juniorijoukkueiden valmentajana ja vuodesta 2000 lähtien seuran edustusjoukkueessa Manel Comasin ja Aíto García Renesesin apuvalmentajana. Kaudeksi 2005–2006 hän siirtyi Real Madridiin Božidar Maljkovićin apuvalmentajaksi. Maljkovićin lähdettyä kauden päätteeksi nousi Plaza päävalmentajaksi. Ensimmäisellä päävalmentajakaudellaan Plaza johdatti joukkueen mestaruuteen Espanjan pääsarjassa ACB:ssä ja ULEB Cupissa, ja toiseksi Espanjan cupissa. Hän valmensi joukkuetta kauden 2008–2009 loppuun asti.


title: Joan Plaza

text: Espanjan koripallovalmentajien liitto valitsi Plazan vuoden valmentajaksi heinäkuussa 2007.


title: Vincent-Marie Viénot de Vaublanc

text: Vincent-Marie Viénot, Vaublancin kreivi (2. maaliskuuta 1756 Fort Dauphin, Saint-Domingue – 21. elokuuta 1845 Pariisi) oli ranskalainen kirjailija ja poliitikko. Hän oli katolinen ja kuninkaanvallan kannattaja. Viénot toimi Ranskan sisäasiainministerinä vuosina 1815–1816.


title: Vincent-Marie Viénot de Vaublanc

text: Tähän poliitikkoon olivat läheisessä yhteydessä niin kuningas Ludvig XVI, direktori Barras, Napoléon kuin Artois’n herttuakin (tuleva kuningas Kaarle X) ja viimeksi vielä Ludvig XVIII. Vaikka Viénotia vainosi neljä hallitusta, jotka karkottivat hänet maanpakoon, häntä ei koskaan pidätetty ja aina hän pääsi takaisin suosioon. Pitkän ja monivaiheisen uransa aikana Viénot oli perä perää vallankumouksen ja direktoriohallituksen aikana kuningasmielisten edustaja, vainottu vallankumouksen hirmuvallan aikana, Napoleonin prefekti (maaherra), Ludvig XVIII:n aikana sisäasiainministeri sekä uransa päätteeksi vielä ultrarojalistien kansanedustaja. Viénot tunnetaan Ranskassa erityisesti puheidensa kiihkeästä kaunopuheisuudesta sekä hänen 1816 sisäasiainministerinä tekemästään kiistellystä Ranskan akatemian uudelleenorganisoinnista.


title: Vincent-Marie Viénot de Vaublanc

text: Viénot oli yksi tapahtumien reunamilla kulkevista henkilöistä, jotka antoivat leimansa tälle Ranskan historian kaudelle. Lujaluonteisena järjestyksen miehenä hän oli vuoden 1789 tapahtumien aikana maltillinen isänmaanystävä, mutta päätyi restauraation aikana päättyneen poliittisen uransa lopuksi vastavallankumouksellisen liikkeen ääripäähän.


title: Vincent-Marie Viénot de Vaublanc

text: Vincent-Marie Viénot oli isänsä esikoinen ja kuului Burgundista kotoisin olevaan aatelissukuun. Hänen syntymäpaikkansa oli kuitenkin Saint-Dominguessa sijaitseva Fort Dauphin, jossa hänen isänsä, majuri Vivant-François Viénot de Vaublanc oli komentajana. Paikka tunnetaan nykyisin nimellä Fort-Liberté (Haiti). Vincent pääsi ensimmäisen kerran käymään emämaassa seitsemänvuotiaana.


title: Vincent-Marie Viénot de Vaublanc

text: Viénot suoritti sotilaskoulutuksensa La Flèchessa sijaitsevassa Prytanée national militaire -kadettikoulussa sekä Pariisin sotakorkeakoulussa 1770–1774, jossa hän sai Pyhän Lasaruksen ritarikunnan kunniamerkin jo ennen koulun päättymistä. Sen myönsi Provencen herttua, tuleva kuningas Ludvig XVIII, joka oli ritarikunnan suurmestari.


title: Vincent-Marie Viénot de Vaublanc

text: Viénot oli 1776–1782 herttua François Alexandre Frédéric de La Rochefoucauld-Liancourtin johtaman Sarren rykmentin vänrikkinä samaan aikaan kuin hänen setänsä Charles oli siellä everstiluutnanttina. Hän palveli Metzin, Rouenin ja Lillen varuskunnissa, kunnes sai komennuskirjan Saint-Domingueen, jonne perheasiat häntä kutsuivat.


title: Vincent-Marie Viénot de Vaublanc

text: Viénot avioitui siellä ollessaan neiti de Fontenellen kanssa, ja pari sai tyttären ennen paluuta Ranskaan 1782, jossa Viénot hankki Melunin lähellä sijaitsevan Dammarie-les-Lysin viran nimeltä "lieutenant des maréchaux de France" sekä talon, jota ostaessaan hän ilmoitti ammatikseen herrasmiesviljelijä. Uudessa virassaan hän sovitteli herrasmiesten riita-asioita. Työnsä kautta hän tutustui joihinkin alueen aristokraatteihin. Hänelle jäi myös aikaa kiinnostua maanviljelystä, kaunokirjallisuudesta ja taiteista.


title: Vincent-Marie Viénot de Vaublanc

text: Vallankumouksen uudet aatteet viehättivät aluksi Viénota, ja niin hän lähti poliittiselle uralle: hän liittyi 1789 aatelisten Melunin voutien joukkoon ja valitutti itsensä sihteeriksi. Samaan aikaan siellä palveli myös maineikas merenkulkija ja tutkimusmatkailija Bougainville. Voutienkokoukselle tuli tehtäväksi koota kuninkaalle vietävä valituskirje ja nimittää edustaja säätykokoukseen. Viénot kannatti tähän tehtävään Fréteau de Saint Justia, jonka aatelisto oli valinnut edustamaan Melunin voutikuntaa. Fréteau de Saint Justista tuli sittemmin perustuslakia säätävän kokouksen jäsen.


title: Vincent-Marie Viénot de Vaublanc

text: Vuonna 1790 Vaublanc kutsuttiin Seine-et-Marnen maakuntapäivien jäseneksi ja myöhemmin puheenjohtajaksi. Tehtävän perusteella hänellä oli oikeus valvoa alueensa hallinnon toimintaa.


title: Vincent-Marie Viénot de Vaublanc

text: Kun ensimmäinen perustuslakia säätävä kokous oli hajotettu, koottiin vaalikollegiot uusien edustajien valitsemiseksi. Vaublanc valitutti itsensä Seine et Marnen alueen kollegion puheenjohtajaksi. 1. syyskuuta 1791 hänet valittiin alueensa kahdeksantena edustajana yhdentoista nimen listalta, 273 äänellä 345:stä mahdollisesta. Uhkauksensa mukaisesti yksikään edellisen kokouksen jäsenistä ei ollut asettunut uudelleen ehdolle, joten suurin osa kokoukseen osallistuneista oli poliittisia vasta-alkajia. Vaublanc oli yksi harvoista, joilla oli kokemusta, erityisesti Antillien siirtomaiden suhteen.


title: Vincent-Marie Viénot de Vaublanc

text: Heti ensimmäisinä kokouspäivinä Vaublanc sai huomiota puheellaan, jossa hän sanoutui irti niistä huonoista olosuhteista, joissa kuningas Ludvig XVI otettaisiin kokouksessa vastaan seuraavana päivänä. Julistustensa vuoksi hänet valittiin marraskuussa 1791 niukalla äänten enemmistöllä silloin enemmistöltään kuningasmielisen kansalliskokouksen varapuheenjohtajaksi, ohi Brissot’n, joka oli yksi girondistien johtajista. Saman kuun lopulla hänestä tuli puheenjohtaja.


title: Vincent-Marie Viénot de Vaublanc

text: 29. marraskuuta Vaublanc sai tehtäväkseen laatia kirjelmän, jossa vaadittiin kuningasta peruuttamaan vetolauseen, jolla hän oli pysäyttänyt säädöksen 9. marraskuuta. Sen tarkoituksena oli lopettaa (erityisesti papiston ja aatelismiesten kannustama) laaja maastamuutto uhkaamalla kostaa niille saksalaisille prinsseille, jotka tarjosivat turvapaikan maasta paenneille ylimmän aatelin jäsenille, kuten Artois’n herttualle ja Condén prinssille. Kansalliskokous oli niin tyytyväinen hänen työhönsä, että pyysi vastoin omia käytäntöjään häntä asettumaan 24-miehisen lähetystön kärkeen viemään viestiä henkilökohtaisesti itselleen kuninkaalle. Ludvig XVI vastasi, että ottaisi viestin hyvin vakavaan harkintaan ja kertoisi henkilökohtaisesti päätöksensä muutaman päivän päästä.


title: Vincent-Marie Viénot de Vaublanc

text: Vaublanc sai mainetta osoittaessaan kokoukselle, että kuningas oli taipunut ensin ja että hän itse ei ollut muuta kuin myöntynyt. Tapaus paljastaa, että hallintovallan tasapaino oli selvästi muuttunut: pysyvään kansalliskokoukseen kiinnittynyt lainsäädäntövalta oli selvästi siirtymässä ylemmäs kuin lain toimeenpanovalta, joka kuului kuninkaalle. Ludvig XVI oli enää vain ”ranskalaisten kuningas, valtakunnan ylin virkamies".


title: Vincent-Marie Viénot de Vaublanc

text: Vaublanc sijoittui perustuslaillisten kuningasmieleisten joukkoihin ja ryhtyi "Club des Feuillants" -nimisen poliittisen kerhon jäseneksi, kuten 263 kokouksen kaikkiaan 745 edustajasta. Hänestä tuli sen päähenkilöitä, sillä toisin kuin klubin pääasialliset johtajat, esimerkiksi Antoine Barnave tai Alexandre Théodore Victor de Lameth, hän oli saanut pitää istuimensa.


title: Vincent-Marie Viénot de Vaublanc

text: Vaublanc vastusti tarmokkaasti vallankumouksellisia hallintopyrkimyksiä ja tuli huomatuksi lojaalista asenteestaan kuningasta kohtaan. Hän vastusti uskollisuusvalan allekirjoittamisesta kieltäytyviin pappeihin kohdistettuja painostustoimia ja maasta muuttaneiden omaisuuden takavarikointia sekä sanoutui irti Avignonin joukkomurhista. Asenteet muuttuivat aina jyrkemmiksi. Keskusteluihin osallistuva yleisö tervehti Vaublancia samoin huudoin kuin joitakin hänen edustajatovereitaan. Yksi näistä oli alun perin Charles de Lacretellelle osoitettu huuto "À la lanterne!", jolla viitattiin suosittuun vallankumouslauluun "Ça ira", jossa uhattiin hirttää aateliset. Nicolas de Condorcet, Vaublancia vain vaivoin kunnioittava kollega vuoden 1791 lakiasäätävässä kokouksessa, sanoi hänestä: ”Kaikissa seuroissa on kovaäänisiä ja tyhjäpäisiä puhujia, jotka tekevät suuren vaikutuksen puhumalla hölynpölyä vähäpätöistä asioista.” Brissot nimitti häntä kaksikamaristien johtajaksi.


title: Vincent-Marie Viénot de Vaublanc

text: Kuten kansalliskokouksen enemmistö, Vaublanc pyrki lopettamaan orjuuden Antilleilla, mutta puheessaan 20. maaliskuuta hän varoitti kaikkein innokkaimpia orjuuden lopettajia, kuten Brissota, etteivät he tunteneet kunnolla siirtomaiden elämää sisällissodan uhkineen, varsinkin kun otettiin huomioon Saint-Dominguen väestön etninen ja sosiaalinen moninaisuus. Hän kannatti kuitenkin 4. huhtikuuta 1792 säädettyä lakia, joka antoi kansalaisuuden ”kaikille värillisille ja vapaille neekereille”. Kaksi päivää myöhemmin hän puolusti istunnossa vähittäistä orjakaupan purkamista siirtomaissa Tanskan ja Englannin mallin mukaan.


title: Vincent-Marie Viénot de Vaublanc

text: Toukokuun alussa 1792 Vaublanc kannatti ehdotusta, joka johti Marat’n ja apotti Royoun asettamisen syytteeseen, ja muutama päivä myöhemmin hän puhui kansalliskokouksen jakobiineille näin:


title: Vincent-Marie Viénot de Vaublanc

text: Saman vuoden kesäkuussa hänet valittiin Kahdentoista komiteaan, joka oli perustettu Marantin ehdotuksesta nimellisesti tutkimaan Ranskan valtiota ja ehdottamaan keinoja, joilla perustuslaki ja maailmanvallan vapaus saataisiin pelastetuksi. Tehtäviin kuului myös salaliittolaisten etsintä ja seuraaminen. Vaublanc erosi tehtävästä puolentoista kuukauden päästä.


title: Vincent-Marie Viénot de Vaublanc

text: Kun Ranska oli julistanut sodan Itävallalle ja Preussille, ja sanskulotit olivat tunkeutuneet kansalliskaartin poissa ollessa 20. heinäkuuta 1792 kuninkaan huoneistoon Tuileries'n palatsissa, La Fayette tuli viikkoa myöhemmin Pariisiin saadakseen kuninkaan lähtemään pääkaupungista ja asettumaan maan pohjoisosiin kootun armeijansa johtoon. Kansalliskaartin johdossa La Fayette koetti saada poliittisia keskustelukerhoja suljetuiksi, mutta epäonnistui aikeessaan, kun hovi kieltäytyi seuraamasta häntä. Kansalliskokous piti tätä vallankaappausyrityksenä, ja sen vasemmistoedustajat päättivät ehdottaa maanpetossyytteen nostamista La Fayettea vastaan.


title: Vincent-Marie Viénot de Vaublanc

text: Levottomana ja tapahtumien järkyttämänä Vaublanc piti 8. elokuuta 1792 sekä kansalliskokouksessa että kaduilla valta-asemaa pitävien jakobiinien vastuksesta huolimatta puheen, jossa hän puolusti innokkaasti ja rohkeasti kenraali La Fayettea, jota uhkasi syyte perustuslain rikkomisesta. Quatremère de Quincyn avulla hän sai kuin saikin (omien puheidensa mukaan) käännytetyksi 200 epätietoista keskustan edustajaa asiansa taakse. La Fayette vapauttiin 406 äänellä 630:sta.


title: Vincent-Marie Viénot de Vaublanc

text: Kokouksen päätyttyä sen väkivaltainen yleisö uhkaili, töniskeli ja lateli törkeyksiä Vaublancille ja noin kolmellekymmenelle muulle edustajalle näiden poistuessa. Joidenkin täytyi pelastautua Palais-Royalin päävartioon, josta he pakenivat ikkunoiden kautta. Hippolyte Taine kuvasi tapahtumien kulkua näin:


title: Vincent-Marie Viénot de Vaublanc

text: 9. elokuuta Vaublanc vaatikin liittovaltiota ajavien ja marseillelaisten poistamista kokouksesta. Enemmistö hylkäsi vaatimuksen.


title: Vincent-Marie Viénot de Vaublanc

text: Pariisin kommuuni


title: Vincent-Marie Viénot de Vaublanc

text: Tapahtumat 10. elokuuta 1792 merkitsivät kansalliskokouksen hallinnon kaatamista, vallankumouksellisen kaupunginhallituksen – kommuunin – alkua ja monarkian loppua. Sinä päivänä Vaublanc avusti vuokravaunuistaan käsin nykyisellä Vendômen aukiolla sijainneen Ludvig XIV:n patsaan kaatamista. Hän velvoitti kansalliskokouksen jättämään pääkaupungin ja lähtemään tuolloin kuningasmieliseen Roueniin paetakseen vallankumouksellisten painostusta, säästyi salamurhan yritykseltä nerokkaan nuoren upseerin sapeliniskun tarkkuuden ansiosta. Kapteeni Louis Bertrand de Sivray tunnettiin myöhemmin keisarikunnan kenraalina nimellä Bertrand.


title: Vincent-Marie Viénot de Vaublanc

text: Vaublanc oli yksi niistä, jotka näkivät kuninkaallisen perheen tulevan miehitetystä Tuileries'n palatsista hakemaan turvaa kansalliskokouksen tiloista. Hän kuvasi näkemäänsä muistelmissaan:


title: Vincent-Marie Viénot de Vaublanc

text: Muistelmiensa toisessa osassa Vaublanc kuvaa hirmuvallan ajan yleistä ilmapiiriä niin kuin sen tunsi aateliin kuuluva kuningasmielinen, jonka piti pysyä liikkeessä pitkin upouutta Ranskan tasavaltaa siitä huolimatta, että oli kaiken aikaa vaarassa joutua teloitetuksi. 10. elokuuta Vaublanc joutui pakenemaan kokouksen arkistonhoitajan Camus'n luokse. Joitakin päiviä myöhemmin hän pelastautuu hotelli Strasbourgiin Neuve Saint Eustache -kadun varrelle. Runsaat kaksi viikkoa myöhemmin hän kuuli hotellin pihalta huutoja ja arveli tulleensa paljastetuksi, mutta se olikin vain ohikulkeva väkijoukko, joka kantoi kepin päähän pistettyä Lamballen prinsessan päätä.


title: Vincent-Marie Viénot de Vaublanc

text: 20. syyskuuta 1792 oli kokoontunut ensimmäinen yleisen äänioikeuden pohjalta valittu kansalliskonventti. Heti seuraavana päivänä kuningasvalta lopetettiin virallisesti ja Ranska julistettiin tasavallaksi. Tästä päivästä tuli kymmenjärjestelmään perustuvan vallankumouskalenterin aloituspäivä. Tasavaltaan tarvittiin uusi perustuslaki.


title: Vincent-Marie Viénot de Vaublanc

text: Kansalliskonventin yhteisen hyvän ja valvonnan komiteat julkaisivat säädöksen, jonka mukaan Vaublanc oli joutunut ”lain ulkopuolelle” ja hän oli Pariisin kunnan etsintäkuulutettujen listalla. Säädöksen vuoksi hänen oli pakko poistua kaupungista ja etsiä turvaa ensin Normandiasta, jossa hän tapasi perheensä, ja sitten maaseutuasunnostaan Bélombresissa lähellä Melunia. Hän asui siellä piilossa useita kuukausia, minä aikana hän sai muun muassa kuulla, että sanomalehti "Gorsas" syytti häntä yhtenä niistä, jotka olivat ”saaneet kuningattarelta frangia järjestääkseen vastavallankumouksen Provencessa” ja että ”hän tapaili tätä salaa”.


title: Vincent-Marie Viénot de Vaublanc

text: Laki syyllisistä hyväksyttiin 17. syyskuuta 1793, ja Vaublancin nimi oli luetteloissa. Eräs vallankumousryhmä tuli tekemään etsintöjä Vaublancin taloon, josta hän pakeni suin päin, yksin ja jalkaisin, sattumanvaraisten olosuhteiden ohjaamana. Hän harhaili majatalosta toiseen ja kuvasi erityisesti ahdistustaan siitä pelosta, että hänet ilmiannettaisiin kaupunkiin tullessaan ja että hänen täytyisi esittää passinsa paikalliselle valvontakomitealle.


title: Vincent-Marie Viénot de Vaublanc

text: Kuningatar Marie-Antoinetten oikeudenkäynnin aikana 14.–16. lokakuuta 1793 Vaublancin nimi esiintyi yhdessä syytteistä François Jaucourtin nimen rinnalla.


title: Vincent-Marie Viénot de Vaublanc

text: Päätettyään lähteä ensin kohti Etelä-Ranskaa ja Bordeaux’ta Vaublanc muutti suunnitelmiaan kuultuaan konventin edustajan Tallienin siellä ajamista raivokkaista kapinan tukahdutustoimista sekä niihin liittyvistä vaaroista. Hän kulki Poitiersiin ja La Rochelleen, joissa hän viipyi kuukauden. Kun Vaublanc ei halunnut ottaa riskiä, että joutuisi kansalliskaartiin ja siellä tunnistetuksi, hän tekeytyi sairaaksi ja kirjoittautui potilaaksi Gersin seudulla sijaitsevaan Castéra-Verduzan kylpylään. Jottei hänen teeskennelty sairautensa herättäisi epäilyksiä, hän pisteli säännöllisesti ikeniään saadakseen aikaan ”parantumattoman keripukin” oireet. Juuri siellä hän sai kuulla Robespierren tappiosta vallankumouskalenterin mukaan thermidorin 9. päivänä (27. heinäkuuta 1794). Hänen piti kuitenkin odottaa Pariisiin paluutaan neljä kuukautta, kunnes hänen perheensä sai pidätysmääräyksen kumotuksi.


title: Vincent-Marie Viénot de Vaublanc

text: Keväällä 1795 Pariisiin vasta hiljattain palannut Vaublanc antoi julkaista nimettömänä teoksensa "Réflexions sur les bases d'une constitution par le citoyen ***", jonka silloinen kansalliskonventin jäsen ja hänen ystävänsä Jean-Baptiste-Marie-François Bresson esitteli taiteilijanimi Louis-Philippe de Ségurin teoksena ja määräsi tekstin painettavaksi. Tässä teoksessa Vaublanc ajoi kaksikamarisen parlamentin luomista voimassa olleen yksikamarisen rakenteen sijalle. Hänen mukaansa yksikamarinen hallinto, jonka säätämää perustuslakia (vuodelta 1793) hän kritisoi, oli ollut yksi hirmuhallinnon aiheuttajista. Toiminnan tehostamiseksi hän ehdotti myös yhden henkilön asettamista lain toimeenpanovallan johtoon. Näin Vaublanc siis vastusti parlamentaarisella tasolla toimikuntahallintoa eli direktoriota viisine johtajineen.


title: Vincent-Marie Viénot de Vaublanc

text: Teoksen ilmestyttyä (direktorion) vuoden III perustuslakia muotoileva komissio, johon kuuluivat Daunou ja François-Antoine de Boissy d'Anglas, kutsui Vaublacin kertomaan ajatuksistaan. Hän kieltäytyi, mutta tästä huolimatta osaa hänen neuvoistaan kuitenkin noudatettiin, sillä uuden perustuslain myötä Ranskassa nähtiin ensimmäisen kerran kahteen sataan vuoteen parlamentissa kaksi kamaria. Kamareita kutsuttiin nimillä ”vanhempien neuvosto”, "Conseil des Anciens" ja lainsäädäntövaltaa edustanut ”viidensadan neuvosto” "Conseil des Cinq-Cents".


title: Vincent-Marie Viénot de Vaublanc

text: Vaublanc vastusti 5. ja 13. "fructidori"a vuonna III (23. ja 31. elokuuta 1795) säädettyjä asetuksia, jotka tähtäsivät enemmistön uudelleenvalintaan ja vallassa pitämiseen. Tämä kahden kolmasosan asetukseksi kutsuttu uudistus sai maltilliset poliitikot epätoivon valtaan. Yhdessä Antoine Chrysostome Quatremère de Quincyn kanssa Vaublanc otti aktiivisen roolin kuningasmielisten kansannousun järjestämisessä "13. päivänä vendemiairea" vuonna IV (5. lokakuuta 1795). Kuningasmielisten keskuskomitean jäsenenä hän tutustui tällöin kenraali Vendémiaireksi kutsutun kenraali Bonaparten taktiseen nerouteen.


title: Vincent-Marie Viénot de Vaublanc

text: 25. "vendémiaire"-kuuta (17. lokakuuta) kenraali Lostangen johtama ja Théâtre-Françaisissa päämajaansa pitänyt sotilaskomissio tuomitsi Faubourg Poissonnièren kuningasmielisten osaston johtajana toimineen Vaublancin poissaolevana kuolemaan. Uusi tuomio pakotti hänet jälleen piiloutumaan. Hän suojautui Bressonin vaimon ystävättären, kirjailija Sophie Cottinin, luokse ja käytti eristystä hyväkseen omistautuen piirtämiselle, joka oli yksi hänen intohimoisista harrastuksistaan.


title: Vincent-Marie Viénot de Vaublanc

text: Joitakin päiviä aikaisemmin uusiin vaaleihin pakotettu kansalliskonventti oli kutsunut koolle vaalikollegiot. Vaalissa kuningasmieliset saivat enemmistön niin senaatissa kuin viidensadan neuvostossa. 15. lokakuuta Melunin vaalikollegio valitsi Vaublancin edustajakseen viidensadan neuvostoon. Ennen paikkansa ottamista hänen piti kuitenkin odottaa, että hänen ystävänsä Desfourneaux ja Pastoret saisivat kumotuksi hänen tuomionsa perustuslainvastaisesta toiminnasta. Tätä kuitenkin helpotti elokuun lopussa 1796 herännyt pelko tasavertaisten salaliittoa (Conjuration des Égaux) kohtaan. Tämä Gracchus Babeufin johtama liike oli syntynyt elintarvikkeiden kalleuden synnyttämästä yhteiskunnallisesta toivottomuudesta, ja se pyrki hallituksen kaatamiseen.


title: Vincent-Marie Viénot de Vaublanc

text: Vaublanc lausui 2. syyskuuta 1796 kuuluisan valansa: ”Vannon vihaavani kuninkuutta ja anarkiaa!” Tästä kerrottiin tarinaa, jonka mukaan yksi hänen vuoripuolueeseen kuuluvista avustajistaan olisi huudahtanut hänelle ”Kovempaa”, ja Vaublanc olisi häkeltymättä vastannut: ”Ja te, hiljempaa!”


title: Vincent-Marie Viénot de Vaublanc

text: Kolmasosan edustajista vaihtaneet vuoden V vaalit (toukokuussa 1797) suosivat kuningasmielisiä, jotka saivat enemmistön molemmissa kamareissa. Näin ollen 20. "prairial"ia vuonna V (20. toukokuuta 1797) Pichegru valittiin viidensadan neuvoston ja Barbé-Marbois vanhain neuvoston puheenjohtajaksi. Vaublanc taas valittiin yhdeksi viidensadan neuvoston toimiston neljästä sihteeristä. Muita sihteereitä olivat Joseph-Jérôme, Siméonin kreivi, Henry-Larivière ja Jean-Nicolas-Jacques Parisot.


title: Vincent-Marie Viénot de Vaublanc

text: Samana päivänä lainsäätäjäkunta ryhtyi siirtämään tehtävistään arvalla paikalleen valittua tasavaltalaisjohtajaa Étienne-François Le Tourneuriä. Hänet korvasi silloinen Sveitsin suurlähettiläs, maltillisen kuningasmielinen François de Barthélemy. Vaublanc äänesti nimitystä vastaan. Hänen ehdokkaansa olisi ollut kovista otteistaan tunnettu kenraali de Beurnonville.


title: Vincent-Marie Viénot de Vaublanc

text:
Direktorion enemmistö kannatti lehdistönvapautta, joka antoi mahdollisuuden maan hallinnon avoimeen arvosteluun. Robespierren kukistuttua 9. "thermidor"ia vuonna II oli heti seuraavana päivänä perustettu maltillisten tasavallankannattajien muodostama Clichy-klubi, johon Vaublanc kuului yhtenä sen arvostetuimmista jäsenistä. Klubi pystyi säätelemään jäsenistönsä kautta molempia neuvostoja ja uhkasi näin suoraan direktoriota. Saatuaan nimityksen Viidensadan neuvoston tarkastuskomiteaan yhdessä Pichegrun, Isidore-Étienne Delaruen, Antoine Claire Thibaudeaun ja Émeryn kanssa, Vaublanc sai tehtäväkseen komiteoiden toiminnan ja sisäisen turvallisuuden tarkkailun. Tuloksena oli, että Vaublanc pystyi antamaan määräyksiä neuvostojen toimintayksiköille.
Nurkkaan ahdistettuna direktorio hyökkäsi kohti Pariisia edennyttä 80 000 miestä vahvaa Sambre-et-Meusen armeijaa, jota johti Lazare Hoche. Samaan aikaan Vaublanc pyysi ja sai neuvostolta luvan hajottaa poliittiset klubit, joihin kuului muun muassa Jakobiiniklubi.


title: Vincent-Marie Viénot de Vaublanc

text: Neuvostojen painostamina kolme tasavaltaa kannattavaa johtokunnan jäsentä (directoria), Barras, Reubell ja La Réveillière-Lépeaux, aloittivat ministeriön uudelleenjärjestelyn 16. heinäkuuta 1797, kuningasmielisten tappioksi. Syyskuun alussa Vaublanc ja hänen edustajatoverinsa amiraali Louis Thomas Villaret de Joyeuse sekä muutama muu Clichy-klubin jäsen lähes onnistuivat vallankaappaushankkeessaan kolmen tasavaltalaisdirektorin triumviraattia vastaan.


title: Vincent-Marie Viénot de Vaublanc

text: "Suureksi Carnot'ksi" kutsutun direktorin vakuuttanut Clichy-klubin jäsenten suunnitelma oli yksinkertainen. Vaublancin tuli pitää Viidensandan neuvostossa 4. syyskuuta puhe, jossa syytettiin kolmea tasavaltalaista direktoria. Sillä aikaa Carnot’n salaliittoon vakuuttama lainsäädäntökunnan kaartin päällikkö, kenraali Pichegru tulisi pidättämään direktorit.


title: Vincent-Marie Viénot de Vaublanc

text: Valitettavasti vain kenraali Bonaparte, silloin Italian armeijakunnan päällikkö, sai kiinni kuningasmielisten agentin Antraiguesin herttuan, jolla oli hallussaan salaliittoa koskevia ja Pichegrun petollisuuteen liittyviä asiakirjoja. Hän lähetti kenraali Augereaun joukkoineen Pariisiin, jossa tämä kuulutti kaikkialla Pichegrun petosta: tämä oli "fructidorin 18. päivän vallankaappaus vuonna V" (4. syyskuuta 1797). Salaliiton päämiehet joko pidätettiin ja karkotettiin Guyanaan Pichegrun ja Barthélémyn tavoin tai he joutuivat pakenemaan, kuten Carnot ja Vaublanc.


title: Vincent-Marie Viénot de Vaublanc

text: Jälkimmäinen onnistui livahtamaan piiritetystä Pariisista Rochambeaun avustamana, vuokravaunuihin kätkeytyneenä. Monenlaisiin valepukuihin turvautuen hän pakeni ystävänsä Pastoret’n kanssa Sveitsin kautta Italiaan.


title: Vincent-Marie Viénot de Vaublanc

text: Vaublancin paluu Ranskaan tuli mahdolliseksi "brumaire"n 18. päivänä vuonna VII (10. marraskuuta 1799) tapahtuneen vallankaappauksen jälkeen, kun konsulihallinto salli maanpakolaisten palaamisen. Tällöin Vaublanc esiteltiin Napoleon Bonapartelle.


title: Vincent-Marie Viénot de Vaublanc

text: Vuonna 1800 konservatiivinen senaatti valitsi Vaublancin 300 edustajan joukosta edustamaan Calvadosia ja toimimaan viiden vuoden pituisen kauden raha-asiainhoitajana, kvestorina. Muiden tehtäviensä ohella hänen piti laatia raportteja konsulin toimista.


title: Vincent-Marie Viénot de Vaublanc

text: Joissakin Vaublancin tuon kauden puheissa näkyy ihailu ja kiitollisuus, joita hän tunsi Napoléon Bonapartea kohtaan siitä, että tämä oli palauttanut ”järjestyksen Ranskaan ja lopettanut pappien vainoamisen”. Esimerkkinä voidaan mainita hänen puheensa lainsäätäjäkunnan jäsenenä konsuleille 24. "floréal"ia vuonna X, kaunopuheiset sanat 1. konsulille, tai 13. tammikuuta 1805 (24. "nivôse"a vuonna 13) pidetty puhe tällä kertaa Napoléon I:n edessä, josta oli tällä välin tullut ranskalaisten keisari. Se lausuttiin lainsäätäjäkunnan huoneessa pidetyssä keisaria esittävän marmoripatsaan paljastusjuhlassa yhdessä silloisen puhemiehen Jean-Pierre Louis de Fontanesin kanssa. Patsas oli pystytetty kunnioittamaan uuden siviililain alullepanijaa. Se oli alkuperäiseltä nimeltään "Code civil", mutta tunnetaan nykyisin myös nimellä "Code Napoléon".


title: Vincent-Marie Viénot de Vaublanc

text: Vaublanc oli lainsäätäjäkunnan puhemiehenä 21. huhtikuuta – 7. toukokuuta 1803. Matkallaan keisarin kruunajaisiin paavi Pius VII yöpyi 4. tammikuuta 1804 hänen luonaan Montargisissa, osoitteessa 28 rue de Loing.


title: Vincent-Marie Viénot de Vaublanc

text: Edustajakauden lopussa 1805 Seine-et-Marne -seudun vaalikollegio asetti Vaublancin ehdokkaakseen senaattiin, mutta paikkaa ei tullut. Kiinnostuneena hiljattain uudistetusta aluehallinnosta Vaublanc haki ja sai paikan maaherrana. Hänet kautensa alkoi Metzissä 1. helmikuuta 1805 ja päättyi vuonna 1814. Hän tuli tunnetuksi aktiivisuudestaan, ja Odette Voillardin mukaan hän ”piti yllä mitä parhaimpia suhteita maamme aatelisiin”. Sama lähde kertoi hänen kulkevan tyylikkäänä ympäri aluetta ratsain eikä vaunuissa, kuten tärkeillä herroilla oli tapana. Samoin hänellä oli taipumus nimittää johtaviin asemiin vanhan järjestelmän tärkeitä perheitä. Tällä osittain saksaa puhuvalla seudulla hän ajoi myös ranskan käyttämistä julkisin varoin ylläpidetyissä kouluissa.


title: Vincent-Marie Viénot de Vaublanc

text:
Napoléon kiitti Vaublancia innokkuudesta kunniamerkein: hänestä tuli Kunnialegioonan komentaja, ritari 28. marraskuuta 1809, hän sai perinnöllisen keisarikunnan paronin arvon 19. joulukuuta 1809, ja hänet palkittiin 17. heinäkuuta 1810 maatilalla Hannoverissa. Vuonna 1812 hän siirrätti paronin arvon lapsenlapsellensa Henri-Martial-Adolphe de Segondille . Kun hänestä vuonna 1813 tuli keisarikunnan kreivi, arvo ei ollut perinnöllinen, mutta Vaublanc otti arvonimen käyttöön.
Heinäkuussa 1812 Vaublac tapasi Metzin kautta matkustaneen keisarin. Hän kertoi muistelmiensa kolmannen osan mukaan tälle huolistaan tulevan Venäjän sotaretken suhteen, mutta hän ei tullut kuulluksi. Kun Mainzin armeija oli vetäytynyt Leipzigista 1813, haavoittuneet hakivat suurin joukoin turvaa Metzistä. Tuloksena oli pilkkukuume-epidemia. Myös Vaublanc sairastui ja toipui vain vaivoin.


title: Vincent-Marie Viénot de Vaublanc

text: Vuonna 1814 Vaublanc avasi Metzin portit ja toivotti liittouman joukot innokkaasti tervetulleeksi.


title: Vincent-Marie Viénot de Vaublanc

text: Vaublanc sai pitää maaherranpaikkansa Mosellessa myös monarkian palauttamisen jälkeen, ja hänet ylennettiin Kunnialegioonan upseeriksi 23. elokuuta 1814. Napoleonin satapäiväisen uushallinnon aikana hän ylläpiti Metzin kaupungin lojaalia asennetta Ludvig XVIII:a kohtaan ja koetti yhdessä Metzin sotavoimien päällikön, marsalkka Oudinot’n kanssa estää Bonaparten kannattajien kokoontumisia. Le Moniteur Universel -lehdessä julkaistu pidätysmääräys pakotti Vaublancin pakenemaan Luxemburgin suuntaan, jossa hän liittyi kuninkaan seuraan Ghentissä.


title: Vincent-Marie Viénot de Vaublanc

text: Muistelmissaan Vaublanc muisteli kohtaamistaan upseerin kanssa, joka nolostui joutuessaan pidättämään hänet Metzissä: ”Olkaa huoletta minun osastani. Mutta teidän täytyy ajatella itseänne, eihän sovi, että teidän nähdään lähtevän maaherrantalon pihalta.” Tämän jälkeen Vaublancin kerrotaan ohjanneen tämän sivuoven kautta pihalle ennen kuin pakeni itse ratsain.


title: Vincent-Marie Viénot de Vaublanc

text: Paluumatkalla hän kohtasi Chateaubriandin, joka mainitsi hänet teoksessaan "Mémoires d'outre-tombe": ”Herrat Vaublanc ja Capelle liittyivät seuraamme. Jälkimmäinen väitti, että hänellä oli kaikkea salkussaan. ’Haluatteko Montesquieutä?, tässä, Bossuet’tä?, tuossa’.” Vaublanc lähetti Artois’n kreivin kautta kuninkaalle useita muistioita maan tilasta ja ennusti majesteetin ”olevan paluumatkalla Pariisiin ennen kuin kaksi kuukautta olisi kulunut”.


title: Vincent-Marie Viénot de Vaublanc

text: Palattuaan valtaan Ludvig XVIII kiitti Vaublancia saamastaan tuesta Napoleonin sadan päivän hallinnon aikana ja nimitti hänet heti neuvonantajakseen ylentäen hänet 27. joulukuuta 1815 Kunnialegioonan korkeimpaan upseeristoon.


title: Vincent-Marie Viénot de Vaublanc

text: 12. heinäkuuta 1815 Ludvig XVIII nimitti Vaublancin Bouches-du-Rhônen maaherraksi tehtävänään vapauttaa 500–600 Marseilleen vangittua bonapartistia. Hän kuitenkin perääntyi korrektisti tästä yllättävästä ja olosuhteisiin nähden sopimattomasta tehtävästä. Marseille oli nimittäin antautunut englantilaisille joukoille, ja siellä oli verisiä Bonaparten vastaisia yhteenottoja.


title: Vincent-Marie Viénot de Vaublanc

text: Haluten häivyttää bonapartistisen taustansa Vaublanc tuli tunnetuksi yhtenä kiihkeimmistä äärirojalistien eli "ultrapuolueen" kannattajista. Victor Hugo ivasi häntä teoksessaan "Kurjat" kertomalla, kuinka Vaublanc sisäministerinä ollessaan poistatti Pariisin siltojen N-kirjaimia, esimerkkinä Pont d'Iénan silta.


title: Vincent-Marie Viénot de Vaublanc

text: 26. syyskuuta 1815 hänet nimitettiin sisäministeriksi läheisen tuttavansa, Artois’n herttuan, päättäväisten otteiden ansiosta. Kansalliskokouksen uuden puhemiehen Richelieun herttuan oli pakko nimittää Vaublanc, mutta kun hän koetti estää tätä ottamasta virkaa vastaan, hän ei ollut riittävän nopea käänteissään. Heti hyvän uutisen kuullessaan Vaublanc oli rientänyt ottamaan aseman haltuunsa. Nimityksen toimeenpano osoittaa Artois’n herttuan suuren vaikutusvallan veljensä hallintoon. Herttualla oli kilpaileva hovi Marsan-paviljongissa, ja hänen tavoitteensa oli palauttaa absoluuttinen monarkia kumoamalla Ranskan suuren vallankumouksen pääasialliset tulokset.


title: Vincent-Marie Viénot de Vaublanc

text:
Samaan aikaan elänyt saksalainen historioitsija Rudolf von Thadden arvioi, että Vaublancin nimityksessä oli enemmän kysymys hänen menneisyydestään kuin hänen kyvyistään.
Emmanuel de Waresquiel ja Benoit Yvert menevät vielä pitemmälle tunnistaessaan Vaublancissa "kyvyttömyyden, johon voi verrata vain hänen omahyväisyyttään".


title: Vincent-Marie Viénot de Vaublanc

text: Ministeriönsä johdossa Vaublanc levitti vastavallankumouksellista toimintaa ja kiihkeää kuningasmielisyyttä niin valtaisalla voimalla, että itse kuningas kuvasi hänen toimintaansa ”hengästyttävän uhrautuvaksi”. Kun keskusteltiin lakiehdotuksesta, jolla olisi otettu uudelleen käyttöön esiäänestys edustajainhuoneessa, jota pilkaten kutsuttiin "piilokamariksi” eli ”la Chambre introuvable”, Vaublanc puuttui puheeseen ja huudahti ”Ranska tahtoo kuninkaansa”. Se sai aikaan suosionosoituksia niin edustajilta kuin yleisöltäkin: kaikki nousivat seisomaan toistaen: ”Kyllä, Ranska tahtoo kuninkaansa!”


title: Vincent-Marie Viénot de Vaublanc

text: 2. lokakuuta 1815 hän lähetti kiertokirjeen kaikille maaherroille muistuttaen heitä asioiden tärkeysjärjestyksestä viranhoidossa tuona vaikeana aikana: "Asettakaa tehtävissänne ensisijalle järjestyksen säilyttäminen... tarkkaavaisuus varoittaa epäjärjestyksestä ja tekee voimankäytön tarpeettomaksi." Hän vahvisti maaherrakunnan kuningasmielisyyttä siirtämällä syrjään tai panemalla viralta 22 maaherraa niin, ettei hänen ministerinkautensa päättyessä ollut jäljellä ainoatakaan maaherraa, joka olisi jollain tavoin noussut esiin Napoleonin sadan päivän kaudella.


title: Vincent-Marie Viénot de Vaublanc

text: 18. marraskuuta hän allekirjoitti määräyksen, jonka tarkoitus oli korvata kansalliskaartin esikunta kolmella tarkastajalla – inspecteurs généraux – jotka olivat jäseniä colonel-général neuvostossa, jonka pää oli itse Artois’n herttua. Tämä poisti toisilta ministereiltä oikeuden puuttua sen nimityksiin ja antoi ultrille mahdollisuuden hivuttautua mukaan.


title: Vincent-Marie Viénot de Vaublanc

text: 13. tammikuuta 1816 Vaublanc lyhensi kaupungin ja kunnanjohtajien sekä heidän apulaisjohtajiensa vaalikautta kahdella vuodella. Vaublanc selitti asiaa maaherroille näin: ”Uudistuksen myötä teidän täytyy päästä eroon niistä johtajista ja apulaisjohtajista, jotka ilman tätä muodollista erottamista jatkaisivat tehtävissään, joihin huonosti sopivat.”


title: Vincent-Marie Viénot de Vaublanc

text: Vahvistamalla allekirjoituksensa asetuksessa 21. maaliskuuta 1816 Vaublanc osallistui ristiriitaisia tunteita herättäneeseen Ranskan instituutin uudelleenjärjestelyyn. Se sai alkunsa Ranskan akatemian elinikäisen sihteerin Jean Baptiste Antoine Suardin kirjeestä: ”En voi kuin toistaa aina uudestaan, että instituutissa on näkyvissä vallankumouksellista henkeä, jonka vaikutusmahdollisuudet pitää kiireesti lopettaa viisaalla varovaisuudella eräiden asetusten muotojen suhteen, joihin varmaankin ryhdytte”. Järjestely antoi Vaublancille mahdollisuuden nimetä suoraan yhdeksän akateemikkoa yhdestätoista.


title: Vincent-Marie Viénot de Vaublanc

text: Kuninkaallisen hyväntahtoisuuden ansainnut uudistus otettiin vastaan ristiriitaisin tuntein. Liberaalipuolue syytti häntä siitä, että hän oli nostanut runoilija Arnaultin sijalle Richelieun herttuan, Roedererin sijalle Lévis'n herttuan ja Charles-Guillaume Étiennen sijalle Choiseul-Gouffierin herttuan, kaikki henkilöitä, joiden kirjallisia avuja pidettiin vähäisinä. Tästä hän sai pilkkanimen "Maupeou de la littérature".


title: Vincent-Marie Viénot de Vaublanc

text: Jatkaen puhdistuksia Vaublanc ehdotti taideministeriön luomista Châteaubriandia varten, mutta Richelieun herttua tyrmäsi ajatuksen. 6. huhtikuuta 1816, hänet valittiin riippumattomaksi jäseneksi taideakatemiaan, josta hän oli häätänyt taidemaalari Davidin.


title: Vincent-Marie Viénot de Vaublanc

text: Sisäministerinä Vaublancin piti esitellä uusi vaalilaki. Vuoden 1814 lain pykälään 37 nojautuen hän ehdotti, tosin vakaumusta vailla, että alahuoneen jäsenistä yksi viidesosa valittaisiin vuosittain kaksitasoisella menettelyllä, jonka tarkoitus oli varmistaa kuningasmielisten asema. Ehdotus hylättiin äänin 89–57. Itse asiassa edustajat halusivat itse olla vallassa mahdollisimman pitkään ja niin he tekivät vastaehdotuksen, jonka mukaan kaikki paikat täytettäisiin joka viides vuosi. Ehdotus ei kuitenkaan saanut hallituksen siunausta. Näin Ranska jäi ilman vaalilakia.


title: Vincent-Marie Viénot de Vaublanc

text: 10. huhtikuuta 1816 Decazes keskeytti ministerikokouksen huutamalla: ”Ettehän te ole kuin Artois’n kreivin ministeri, ja haluaisitte olla kuninkaan ministereitä mahtavampi!” Tähän Vaublanc vastasi purevasti: ”Jos olisin teitä mahtavampi, käyttäisin valtaani voidakseni syyttää teitä petoksesta, sillä te, herra Decazes, olette pettänyt niin kuninkaan kuin maanne.”


title: Vincent-Marie Viénot de Vaublanc

text: Keväällä 1816 jotkut Teknisen korkeakoulun ("École polytechnique") opiskelijat olivat aiheuttaneet ”meteliä ja epäjärjestystä”. Vaublanc osallistui heidän erottamiseensa 13. huhtikuuta 1816. Suuri osa heistä oli ollut Bonaparten kannattajia aina toisesta restauraatiosta alkaen, joten erottamiseen oli poliittinen syy.


title: Vincent-Marie Viénot de Vaublanc

text: Ranskaa miehittäneet olivat huolissaan Ranskan hallituksessa ilmenevästä eripurasta. Venäjän Pariisin suurlähettiläs, korsikalainen Carlo Andrea Pozzo di Borgo, nimesi syyksi Vaublancin: "Yksi syy epäjärjestykseen on ministeriön epätasainen koostumus; sisäministerin poisjäänti on halvaannuttanut kruunun auktoriteerin ja vaikutuksen kamareissa.”


title: Vincent-Marie Viénot de Vaublanc

text: Vaublancin suosiota söivät hänen ja ministerien Richelieu ja Decazes repivät henkilösuhteet, hänen ja Monsieurin (tuleva Kaarle X) kiinteä yhteys, voimakas purkaus kokouksessa 10. huhtikuuta sekä vielä kuninkaalle jätetty muistio, jossa hän korosti "välttämätöntä pakkoa kulkea vakaammin ja päättäväisemmin".


title: Vincent-Marie Viénot de Vaublanc

text: Ministeri Richelieu pakotti kuninkaan erottamaan Vaublancin uhkaamalla erota itse. Kuningas suostui, ja kun hän pyysi määräyksen allekirjoitettavakseen, kohtaus alkoi saada farssin piirteitä, ainakin Louis-Mathieu Molén kuvauksen mukaan: "Herra Richelieu rupesi toteuttamaan kuninkaan pyyntöä, mutta huomasi, että oli joko unohtanut salkkunsa avaimen tai ei löytynyt sitä, ja tuntiessaan, ettei tätä hetkeä saanut hukata, hän punehtui kasvoiltaan ja repi tuskaantuneena salkkunsa kahtia ojentaen määräyksen kuninkaalle, joka allekirjoitti herra Lainén nimityksen sisäministeriksi osoittamatta minkäänlaisia tunteen tai hämmästyksen merkkejä."


title: Vincent-Marie Viénot de Vaublanc

text: Vaublanc jätti ministeriön 8. toukokuuta 1816 vain vähän sen jälkeen kun hänen ehdottamansa vaalilain uudistus oli hylätty. Samana päivänä lähti myös oikeusministeri François Barbé-Marbois, joka oli erotettu Artois’n herttuan vaatimuksesta, tasapainon vuoksi. Lähtiäisiksi Vaublanc sai kuninkaalta valtioministerin ja yksityisneuvoston jäsenen arvonimet.


title: Vincent-Marie Viénot de Vaublanc

text: Kun alahuonetta uudistettiin viidennes kerrallaan, Calvadosin vaalikollegio äänesti Vaublancin edustajakseen 13. marraskuuta 1820 (sekä uudelleen 10. lokakuuta 1821 ja 6. maaliskuuta 1824, mutta ei enää 1827). Hän istui äärikuningasmielisten joukoissa. Vuonna 1822 hänet valittiin yhdeksi varapuhemiehistä.


title: Vincent-Marie Viénot de Vaublanc

text: Samaan aikaan myös Guadeloupe valitsi hänet edustajakseen vuosiksi 1820–1830. Vaublanc omisti Basse-Terren alueella osan sokeritehtaasta. Hän suositteli lukuisia muutoksia oikeusjärjestykseen ja siirtokuntien hallintoon, yhtenä esimerkkinä varaston luominen.


title: Vincent-Marie Viénot de Vaublanc

text: Yhdessä joidenkin aatelissyntyisten edustajakollegoiden kanssa hän kontrolloi osaa äärikuninkaallisesta lehdistöstä, kuten "La Quotidienne" ja "Le Drapeau Blanc".


title: Vincent-Marie Viénot de Vaublanc

text: Toukokuussa 1823 hän otti kantaa Espanjan retken puolesta, ja hänet nimitettiin kuninkaan vaatimaan ja marsalkka Macdonaldin johtamaan väärinkäytöksiä tutkivaan komissioon.


title: Vincent-Marie Viénot de Vaublanc

text: Vaublanc oli juuri nimitetty uudelleen korkeimpaan hallinto-oikeuteen ja hän oli saanut kirjallisen lupauksen noususta päärien kamariin, kun Kaarle X luopui vallasta.


title: Vincent-Marie Viénot de Vaublanc

text: Ludvig-Filipin noustua valtaan 1830 Vaublanc vetäytyi julkisuudesta. Hän kirjoitti muistelmansa, jotka julkaistiin vuonna 1833. Vaublanc kuoli Pariisissa 21. elokuuta 1845 ollessaan lähes 90-vuotias ja melkein sokea.


title: Canterburyn tasanko

text: Canterburyn tasanko (engl. "Canterbury Plains") kattaa Uuden-Seelannin Eteläsaarella Etelä-Appien itäpuolella sijaitsevan alangon. Alueella harjoitetaan menestyksellisesti karjataloutta, vaikka kuivuutta esiintyy erityisesti luoteisen föhntuulen ("nor'wester") vallitessa.


title: Canterburyn tasanko

text: Canterburyn tasanko syntyi myöhemmän pleistoseenikauden jääkausien aikana kerrostuneesta moreenista ja sorasta, jotka olivat tulosta Etelä-Alppien eroosiosta. Tällöin se yhdisti aiemmin tuliperäisesti erilliseksi saareksi muodostuneen Banksin niemimaan Eteläsaareen.


title: Gerhard Ertl

text: Gerhard Ertl (s. 10. lokakuuta 1936, Stuttgart, Saksa) on emeritusprofessori fysikaalisen kemian osastolla Max Planck -instituutin Fritz Haber -tutkimusinstituutissa. Hänelle myönnettiin Nobelin kemianpalkinto vuonna 2007 työstään pintakemian menetelmien kehittämisessä.


title: Gerhard Ertl

text: Pintakemian tutkimus mahdollistui 1960-luvulla tyhjiöiden tuottamiseen vaadittavan teknologian myötä. Mahdollisimman täydellisen tyhjiön tuottaminen on oleellista, jotta reaktio saadaan toteutumaan vieraiden molekyylien puuttumatta reaktion kulkuun. Gerhard Ertl oli ensimmäisten joukossa soveltamassa uutta teknologiaa uuteen kemianalaan. Hän perehtyi erityisesti Haber–Bosch-prosessiin ja selitti myöhemmin sen yksityiskohtaisen toiminnan. Haber–Bosch-prosessissa typestä ja vedystä tuotetaan ammoniakkia käyttämällä rautaa katalyyttinä. Gerhard Ertlin tutkimus on mahdollistanut muun muassa prosessin paremman hyödyntämisen kemianteollisuudessa. Ertl jäi eläkkeelle vuonna 2004.


title: Alberto Vargas

text: Alberto Vargas (Joaquin Alberto Vargas y Chávez, 9. helmikuuta 1896 – 30. joulukuuta 1982) oli yhdysvaltalainen kuvittaja, joka tunnetaan pin-up -kuvistaan.


title: Alberto Vargas

text: Vargas syntyi Perussa ja muutti Yhdysvaltoihin vuonna 1916, jossa hän työskenteli taiteilijana sekä kuvittajana muun muassa Hollywoodissa. Vargas nousi kuuluisuuteen 1940-luvulla Esquire-lehteen tekemillään klassisilla pin-up -kuvilla. Hänen töitään käytettiin malleina toisen maailmansodan pommikoneiden nokkaan maalatuissa pin-up -kuvissa (niin sanottu "nose art").


title: Alberto Vargas

text:
Vargas toteutti taidokkaat maalauksensa vesiväreillä ja retussiruiskulla, ja häntä pidetään yleisesti yhtenä parhaimmista tämän tekniikan hallitsijoista. Hänen kuvansa esittivät tyypillisesti kurvikkaita ja pitkäsäärisiä nuoria naisia
vähissä vaatteissa.


title: Tony Hawk’s Proving Ground

text: Tony Hawk’s Proving Ground on Tony Hawk’s -pelisarjan yhdeksäs osa, jota kehittää Neversoft PlayStation 3:lle ja Xbox 360:lle, Page 44 Studios Wiille ja PlayStation 2:lle ja Vicarious Visions Nintendo DS:lle.


title: Tony Hawk’s Proving Ground

text: On kolme eri skeittaajaryhmää - 'Rigger', 'Hardcore' ja 'Career' (Muokkaava, hardcore ja ammattilainen) - joilla kaikilla on omat kykynsä ja suuntansa pelin juonessa.


title: Tony Hawk’s Proving Ground

text: "Proving Ground" tarjoaa videointiominaisuuden, parannellun verkkopelin ja Internetissä olevan 'oleskeluhuoneen', jossa pelaajat voivat skeitata muiden kanssa ja jonne voi lisätä uramoodin tavaroita. Nämä sisältyvät ainoastaan PS3- ja Xbox 360 -versioihin.


title: Tony Hawk’s Proving Ground

text: Hahmon voi nyt muokata alusta alkaen eikä pelaaja enää joudu valitsemaan valmishahmoa, kuten kahdessa edellisessä pelissä, jonka lisäksi hahmon saamat vammat vaikuttavat skeittaajan olemukseen. Create-A-Park (puiston luonti)-ominaisuuden on vahvistettu palaavan sisältäen yli 400 käytettävää osaa. Pelissä esiintyy myös kuuluisa suomalaisrullalautailija Arto Saari.


title: Tony Hawk’s Proving Ground

text:
"Tony Hawk’s Proving Groundin" sijainnit ovat Pohjois-Amerikan itärannikolla.
Inner-City Phillyn ja Downtown Baltimoren välissä oleva Bay Bridge, Freedom Plazan ja Downtown Phillyn välissä oleva Metro sekä Baltimore Inner Harborin ja Freedom Plazan välissä oleva Harbor Bridge sisältyvät vain PS3- ja Xbox 360-versioihin ja sen ansiosta näillä kahdella alustalla pelaaja voi liikkua ympäri pelialuetta ilman lataustaukoja.


title: Tony Hawk’s Proving Ground

text: Nämä henkilöt skeittaavat elantonsa eteen. Heillä on Nail-The-Trick, Nail-The-Grab, ja Nail-The-Manual. Ammattiskeittaajia on: Tony Hawk, Stevie Williams, Ryan Sheckler, Bob Burnquist, Nyjah Huston, ja Arto Saari.


title: Tony Hawk’s Proving Ground

text: He muokkaavat ympäristöönsä ramppeja, kaiteita etc. Voivat asettaa uusia esineitä skeitattavaksi (Rig-A-Kit -toiminto) ja omaavat kehittyneempiä kiipeilytaitoja. Heihin kuuluu: Daewon Song, Jeff King, Rodney Mullen, Vanessa Torres ja Bam Margera.


title: Tony Hawk’s Proving Ground

text: Asenteelliset eli hardcoreskeittaajat skeittaavat urheilun vuoksi eivätkä välitä mediakuvasta. He saavat raivoliikkeitä, joita on potku, työntö ja tönäisy. Heihin kuuluvat: Mike Vallely, Dustin Dollin, Jereme Rogers, Lance Mountain, ja Andrew Reynolds.


title: Tony Hawk’s Proving Ground

text: Activisionin mukaan:


title: Kainasto

text: Kainasto on kylä Kauhajoella. Se sijaitsee kaupungin keskustasta noin kymmenen kilometriä länteen. Kylän läpi kulkevat kantatie 67 ja Suupohjan rata, jolla on nykyisin enää tavaraliikennettä. Kylässä on myös entinen rautatieasema, joka toimii nykyään konepajana. Kylän läpi virtaa Kainastonjoki. Kainastolla on toimiva ala-aste ja esikoulu.


title: Kainasto

text: Kainaston historian yksi merkittävimmistä käännekohdista on Suupohjan radan valmistuminen 1. elokuuta 1913. Rautatie toi elämää Kainaston kylään, sillä Kauhajoen asemista toinen sijaitsi Kainastolla. Kylän vilkastuttua perustettiin kylään oma kyläkoulu vuonna 1922. Henkilöliikenteen loputtua Suupohjan radalla 1968 alkoi Kainaston kylän hidas hiipuminen. Enimmillään Kainastolla on ollut jopa seitsemän kauppaa. Nykyään kylällä ei ole enää yhtään kauppaa, sillä viimeinenkin lakkautettiin 1990-luvun puolivälissä. Kainastolainen Juho "Jussi" Sillanpää on tähän mennessä ainoa kainastolainen joka on toiminut kansanedustajana. Sillanpää oli eduskunnassa 21.03.1987 - 21.03.1991.


title: Mirage (Camelin albumi)

text: Mirage on brittiläisen Camel-yhtyeen toinen albumi, joka julkaistiin 1. maaliskuuta 1974. Albumi sisältää yhtyeen eräitä tunnetuimpia kappaleita. Hyvistä arvosteluista huolimatta albumi ei lyönyt yhtyettä vielä kaupallisesti läpi.


title: Mirage (Camelin albumi)

text: Alkuperäinen, Camel-savukeaskia mukaileva kansitaide, aiheutti oikeustoimien uhan Yhdysvalloissa, minkä vuoksi maan markkinoille suunniteltiin erilaiset kannet.


title: Mirage (Camelin albumi)

text: Vaikka yhtyeen esikoisalbumi "Camel" (1973) oli myynyt ensimmäisen vuoden aikana kohtalaiset 5 000 kappaletta, levy-yhtiö MCA Records ei halunnut julkaista yhtyeeltä enempää materiaalia. Camelin onneksi se oli edellisen puolentoista vuoden aikana ehtinyt saavuttaa nimeä Britannian-kiertueilla Wishbone Ash- ja Barclay James Harvest -yhtyeiden lämmitteljänä, ja esikoisalbumin kehuttu laatu paransi yhtyeen asemaa entisestään. Yhtyeen manageri Geoff Jukes ylläpiti luottamustaan yhtyeen sisällä, ja yhdessä bisneskumppaniensa kanssa hän kiinnitti Camelin omaan Gama Records -yhtiöönsä.


title: Mirage (Camelin albumi)

text: Viikkojen sisällä otettiin yhteys Genesis- ja Caravan-yhtyeiden levyjä tuottaneeseen tuottaja David Hitchcockiin, ja yhtye kutsuttiin Island Recordsin omistamaan Basing Street Studiosiin äänittämään materiaalia uutta albumia varten. Levytysten aikana tuottaja Geoff Jukesin Gama Records solmi pitkäaikaisen sopimuksen Decca Recordsin kanssa, jonka mukaan kyseinen yhtiö julkaisisi kaikki Gama Recordsin sekä siten samalla Camelin tuotokset. Levyn äänitykset saatiin kokoon marraskuun 1973 aikana. Suurinta osaa levyn materiaalista oli jo kokeiltu aiemmin live-esiintymisissä.


title: Mirage (Camelin albumi)

text: "Miragella" Camel alkoi kehittää omaa, yksilöllistä tyyliään, johon kuuluivat muun muassa monimutkaiset rytmitykset. Uuden tyylin huipentumana levyllä on lukuisia osia sisältävä, lähes 13-minuuttinen ”Lady Fantasy”. Albumilla on huomattavaa myös kitaristi Andrew Latimerin huilunsoitto.


title: Mirage (Camelin albumi)

text: Albumin avaa nopeatempoinen, kosketinsoittaja Peter Bardensin kirjoittama ”Freefall”. Hän on tehnyt myös seuraavan kappaleen, ”Supertwisterin”. Sitä seuraa kitaristi Andrew Latimerin ensimmäinen levylle päätynyt pitkä sävellys, ”Nimrodel/The Procession/The White Rider”, joka sai vaikutteensa J. R. R. Tolkienin kirjasta "Taru sormusten herrasta". Kappaleessa Latimerin on sanottu näyttäneen kykynsä niin kitaristina kuin huilistinakin. Kappale loi dramaattisen lopun "Miragen" ykköspuoliskolle. B-puolen aloittaa Latimerin ja Bardensin yhdessä kirjoittama ”Earthrise”, jota seuraa yksi Camelin tunnetuimmista kappaleista, ”Lady Fantasy”, jonka yhtye on tehnyt yhdessä. Kappale on sekoitus lukuisia musiikinlajeja.


title: Mirage (Camelin albumi)

text: "Mirage" () ilmestyi Deccan alamerkki Deram Recordsin julkaisemana 1. maaliskuuta 1974. Albumi sai hyvän vastaanoton brittiläisiltä kriitikoilta. Esimerkiksi "Beat Instrumental" -lehti valitsi "Miragen" kuukauden levyksi kehuen albumia loistavaksi, ja kehuja antoi myös "Sounds"-lehti. Ylistyksistä huolimatta levy ei noussut Britanniassa listalle.


title: Mirage (Camelin albumi)

text: Yhtye vietti huhti- ja toukokuun kiertämällä Eurooppaa albumia promotoiden. Kiertueen aikana Camel-savukkeiden Yhdysvaltain-jaosto sai tietää "Miragen" kansikuvasta, joka oli mukaelma kyseisen savukemerkin askista. Yhtiö vaati oikeustoimilla uhaten levyn vetämistä pois markkinoilta. Yhdysvalloissa "Miragen" julkaiseminen kuului Janus Recordsille, joten kyseinen yhtiö suunnitteli hätäisesti uudet kannet ennen saattoa markkinoille. Kaikkialla muualla maailmassa käytettiin alkuperäistä kansikuvaa, sillä yhtyeen johtoporras oli sopinut Camel-savukkeen Euroopan-jaoston kanssa Camel-savukkeiden jakamisesta "Miragen" kansikuvalla ja kappalelistalla varustettuna. Savukeyhtiö oli niin innoissaan sopimuksesta rockyhtyeen kanssa, että ehdotti "Miragen" alkuperäisten kappaleiden vaihtamista teemoiltaan tupakka-aiheisiin kappaleisiin. Yhteistyö tupakkayhtiön kanssa meni lopulta niin pitkälle, että yhtyeen konserteissa mainostettiin ja jaettiin ilmaiseksi Camel-savukkeita, minkä lisäksi vahvistimet oli päällystetty Camel-kalvoilla.


title: Mirage (Camelin albumi)

text:
Yhdysvalloissa levy nousi Billboard Hot 100 -listan sijalle 149. Tämän seurauksena yhtye suoritti seitsenviikkoisen Amerikan-kiertueen Whisbone Ashin lämmittelijänä. Kiertueen välissä seurasi sarja konsertteja Britanniassa, joista kaksi Lontoon kuuluisalla The Marquee Clubilla lokakuussa. Amerikan-kiertue päättyi Miamiin joulukuussa 1974, mutta hyvästä vastaanotosta johtuen yhtye jatkoi Yhdysvaltojen kiertämistä omatoimisesti.A-puoli
B-puoli


title: Mogens Ellegaard

text: Mogens Ellegaard (4. maaliskuuta 1935 – 28. maaliskuuta 1995) oli tanskalainen konserttiharmonikansoiton ja -opetuksen uranuurtaja.


title: Mogens Ellegaard

text: Ellegaard alkoi soittaa harmonikkaa kahdeksanvuotiaana, saatuaan soittimen lahjaksi vanhemmiltaan, kun hän oli sairaalassa toipumassa onnettomuudesta. Hänen isänsä oli ammatiltaan puuseppä.


title: Mogens Ellegaard

text: Alkuaikoina Ellegaard soitti paljon harmonikan "valtavirtamusiikkia", kuten Pietro Frosinin ja Pietro Deiron sävellyksiä ja klassikkosovituksia. Käännekohdaksi muodostui hänen osallistumisensa Coupe Mondiale -kilpailuun Hollannissa 1952, jolloin hän näki Davide Anzaghin soittavan Bachin "Toccata ja fuuga d-mollissa" ja George Gershwinin "Rhapsody in Blue" melodiabassoharmonikalla. Hän kertoo pysähtyneensä kotimatkalla Saksassa ja tilanneensa itsekin melodiabassoinstrumentin saman tien. Asepalveluksensa jälkeen hän sai opiskelustipendin Yhdysvaltoihin, jossa hän elätti itseään soittamalla ravintoloissa ja viihdekonserteissa. Melodiabassoharmonikkaa käyttäen hän herätti huomiota muun muassa numerollaan, jossa hän soitti "John Brown's Body" ("Kalle-Kustaan muori") -kappaletta vasemmalla kädellään ja samanaikaisesti maan kansallislaulua oikealla, mikä oli uutta standardibassojärjestelmään tottuneille amerikkalaisille.


title: Mogens Ellegaard

text: Palattuaan Tanskaan 1958 hän oli teknisesti erittäin taitava soittaja. Hän soitti edelleen säännöllisesti Frosinin ja Deiron ohjelmistoa. Eräässä konsertissa, hänen soitettuaan Deiron "Konsertto D-duurissa", säveltäjä Ole Schmidt tuli Ellegaardin juttusille. Hän kertoi, ettei pidä musiikista, mutta sanoi ihailevansa Ellegaardin tekniikkaa. Ellegaard pyysi Schmidtiä tekemään parempaa musiikkia harmonikalle ja kahdeksan kuukautta myöhemmin Ellegaard kantaesitti Schmidtin teoksen "Symphonic Fantasy and Allegro (Op. 20)" harmonikalle ja orkesterille yhdessä Tanskan radion sinfoniaorkesterin kanssa säveltäjän johtaessa 1958. Tuo teos oli ensimmäinen varta vasten melodiabassoharmonikalle kirjoitettu konsertto. Schmidt kirjoitti lisää hyvän vastaanoton saanutta taidemusiikkia Ellegaardille, mikä herätti kiinnostusta myös muissa nykymusiikin säveltäjissä. 1960-luvun puolenvälin jälkeen Ellegaard teki paljon yhteistyötä ruotsalaisen Torbjörn Lundquistin kanssa, joka kirjoitti eri tasoisille melodiabassoharmonikansoittajille soveltuvaa taidemusiikkia. Tämä oli suureksi tueksi melodiabasson opetuksen kehittämisessä.


title: Mogens Ellegaard

text: 1960-luvun puolivälissä hän aloitti myös yhteistyön ruotsalaisen Lars Holmin kanssa Malmön harmonikkastudiolla. He havaitsivat pian, että melodiabassoharmonikalle tarvitaan lisää pedagogeja ja Ellegaard alkoi kampanjoida harmonikan hyväksymiseksi instrumenttina Tanskan kuninkaalliseen musiikkikonservatorioon sekä Odensen ja Århusin musiikkikorkeakouluihin. Hänet kutsuttiin harmonikansoiton dosentiksi Kööpenhaminaan 1970 ja hän saavutti professorin arvon ja viran 1977. Vuonna 1980 hän saattoi asettaa Århusin harmonikkaosaston johtoon oman oppilaansa. Tanskan lisäksi hänellä oli merkittävä vaikutus muissakin maissa harmonikan korkeakoulustatuksen aikaansaamiseen. Hänen oppilaansa Matti Rantanen aloitti harmonikansoitonopetuksen Sibelius-Akatemiassa ja Jon Faukstad Oslossa Norjan musiikkiakatemiassa. Hän julkaisi myös Hohnerin kustantamana ensimmäisen melodiabassoharmonikan oppikirjan vuonna 1964.


title: Mogens Ellegaard

text: Opetuksen ohessa hän konsertoi. Muun muassa BBC radioi ja lähetti hänen konserttejaan Britanniassa. Hän esitti paljon duettoja myös toisen vaimonsa, unkarilaisen pianistin ja harmonikkataiteilija Marta Benen kanssa.


title: Mogens Ellegaard

text: Ellegaardilla oli suuri vaikutus melodiabassoharmonikkojen tekniseen kehitykseen, erityisesti lapsille sopivien keveiden harmonikkojen valmistamiseen.


title: Mogens Ellegaard

text: Hän kuoli leukemiaan.


title: Kevin Munroe

text: Kevin Munroe (s. Bathurst, New Brunswick) on kanadalainen elokuvaohjaaja ja elokuvakäsikirjoittaja. Hän tuli tunnetuksi vuonna 2007 ohjaamastaan ja käsikirjoittamastaan elokuvasta "Teini-ikäiset mutanttininjakilpikonnat".


title: Kevin Munroe

text: Munroe muutti vuonna 1995 Los Angelesiin, jossa hän alkoi työskennellä elokuvien parissa, aluksi käsikirjoittajana ja myöhemmin myös ohjaajana.


title: Katalonian ralli 2007

text: Katalonian ralli 2007 ajettiin 5.-7. lokakuuta. Se oli kauden 2007 kahdestoista WRC-ralli ja nuorten MM-sarjan kuudes ralli. Asvalttirallina ajetussa kilpailussa oli 18 erikoiskoetta, joiden yhteispituus oli 352,87 km. Siirtymätaipaleineen rallin kokonaispituus oli 1359,96 km. Rallin keskuspaikkana oli Barcelonan eteläpuolella sijaitseva Saloun kaupunki. Kilpailuun otti osaa 84 autokuntaa.


title: Peugeot 607

text: Peugeot 607 on Peugeot’n vuosina 1999–2010 valmistama edustusluokan neliovinen sedan, joka korvasi Peugeot 605:n. 607:n seuraajaksi tuli myös 407-mallin korvannut Peugeot 508.


title: Peugeot 607

text: Vuoden 2002 Euro NCAP -kolaritestistä 607 sai tulokseksi neljä tähteä viidestä.


title: Peugeot 607

text: 607 esiteltiin Frankfurtin autonäyttelyssä syksyllä 1999. Bensiinimoottoreina olivat nelisylinterinen 2,2-litrainen ja 3,0-litrainen V6. Dieselmoottorit olivat yhteispaineruiskutteisia HDi-moottoreita. Tarjolla olivat nelisylinteriset 2,0- ja 2,2-litraiset sekä 2,7-litrainen V6.